Home / Isipon Osipon / Special / Ano ta hinahale an palong kan manok na pambulang?\nAno ta hinahale an palong kan manok na pambulang?\nBicol Standard Thursday, January 23, 2014 Isipon Osipon, Special\nManok na pambulang\nAn estorya kan burulang nagpoon labi nang tres mil na taon an naka agi. Alagad, naging popular ini, kan an mga Europeo asin mga Americano magkahelig sa nasambit nang sports. Nin huli kaini, nagi nang professional an mga torneo.\nSa America, asin iba pang lugar sa Europa, an mga para bulang nagkakaigwa kan sports na ini, pagkatapos sana kan “molting” season o pagduro kan mga manok.\nAn pagduro, minapoon sa bulan na Julio, asin inaabot nin bulan na Octubre.\nAn kinaugalian, iyo na minapoon an mga sultada o burulang sa bulan na Nobyembre hasta Mayo o Hunyo, sagkod na dae pa minaabot an paglagas liwat kan balukag kan mga manok, o pagduro liwat.\nNin huli ta malipot an klima sa America asin Europa, parate minatagas an mga palong (comb) asin lantason (wattle) kan mga pambulang nin huli sa grabeng lipot. Kaya, kaipohan palongan an panlaban.\nSaro pang rason iyo na an mga palong, talinga asin lantason, iyo an parateng nakukulaitan kan tuka sa panahon kan laban. Ini an paliwanag kun tano ta mayoriya kan mga manok na pambulang, hinahale an palong asin lantason.\nAn pagpalong kan mga pambulang na manok, nagi nang international standard, kaya sagkod ngonian, ginigibo pa guiraray.\nAfuera kaini, mas guapo suboot an manok, kun magayon an pagkapalong.\nAn Pilipinas iyo na ngonian an World Cockfighting Capital, ta ibinawal na an burolang sa America.\nSabi sa report, an bulang sa Pilipinas saro nang bilyon pesos na industria, asin milyon nang mga familia an nag-aasa digdi para sa saindang pagkabuhay.\nAno ta hinahale an palong kan manok na pambulang? Reviewed by Bicol Standard on Thursday, January 23, 2014 Rating: 5


Arugon an Pagmalasakit ni Jehova | Pag-aadalan\nBASAHON SA Afrikaans Albanian Aleman American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik Español Estonian Ewe Fijian Filipino Sign Language Finnish Finnish Sign Language Fon French Sign Language Ga Garifuna Georgian German Sign Language Greek Sign Language Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Ingles Isoko Italian Sign Language Italiano Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Pranses Punjabi Quebec Sign Language Quechua (Ancash) Quechua (Bolivia) Romanian Romanian Sign Language Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Jehova, Jehova, Diyos na mahihirakon asin mapagmalasakit.”—EX. 34:6, NW.\nANO AN ISISIMBAG MO?\nTaano ta masakit kun minsan na magpahiling nin pagmalasakit?\nPaano tinutukduan ni Jehova an saiyang mga lingkod na magpahiling nin pagmalasakit?\nSa anong mga pagkakataon puwede mong ipahiling an marahayon na kuwalidad na pagmalasakit?\n1. Paano ipinamidbid ni Jehova an saiyang sadiri ki Moises, asin taano ta mahalaga iyan?\nSARONG beses, ipinamidbid nin Diyos ki Moises an saiyang sadiri paagi sa pagsabi kan Saiyang ngaran asin mga kuwalidad. Inot na sinabi niya an dapit sa pagigin niyang mahihirakon asin maugayon o mapagmalasakit. (Basahon an Exodo 34:5-7.) Puwede kutanang an saiyang kapangyarihan o an saiyang kadunungan an idinuon ni Jehova. Pero huling kaipuhan ni Moises na maaraman na talagang tatabangan siya nin Diyos, idinuon ni Jehova an mga kuwalidad na magpapahiling na andam siyang tabangan an saiyang mga lingkod. (Ex. 33:13) Bako daw na nakakaugma na mas ininot na sinambit ni Jehova an marahayon na mga kuwalidad na ini? Mapokus an artikulong ini sa kuwalidad na pagmalasakit—an masabutan asin mamatian an pagsakit o kulog na namamatian kan iba saka pagmawot na mabawasan iyan.\n2, 3. (a) Ano an dahilan kaya puwedeng makapahiling nin pagmalasakit an mga tawo? (b) Taano ta dapat na magin interesado ka sa sinasabi kan Bibliya dapit sa pagmalasakit?\n2 Linalang an mga tawo uyon sa ladawan nin Diyos. Kaya, huling mapagmalasakit si Jehova, natural sa mga tawo na magpahiling nin pagmalasakit sa iba. Dawa an mga dai nakakamidbid sa tunay na Diyos sa parati nagpapahiling nin pagmalasakit. (Gen. 1:27) Dakul kitang mababasa na mga istorya sa Bibliya dapit sa mga tawong nagpahiling nin pagmalasakit. Halimbawa, may nagduman kaidto ki Solomon na duwang hostes na nagdidiskutiran kun siisay sainda an totoong ina kan sarong aki. Kan ipagbuot ni Solomon na bangaon an aki tanganing maaraman an totoo, dai iyan kinaya kan pagmalasakit kan tunay na ina. Kaya nakiulay siya sa hadi na itao na sana an aki sa babayi. (1 Ha. 3:23-27) An saro pa iyo an aking babayi ni Faraon na nagligtas sa umboy na si Moises. Aram niya na aki ini nin sarong Hebreo asin dapat kutang gadanon, pero ‘nahirak siya sa umboy’ asin nagdesisyon na ampunon ini.—Ex. 2:5, 6.\n3 Taano ta dapat na magin interesado kang manudan an dapit sa pagmalasakit? Huling dinadagka kita kan Bibliya na arugon si Jehova. (Efe. 5:1) Linalang kita na magin mapagmalasakit, kaso bilang mga gikan ni Adan bako kitang perpekto kaya may tendensiya kitang magin makasadiri. Kun minsan, tibaad nasasakitan kitang magdesisyon kun baga tatabangan ta an iba o sadiri ta sana an iisipon ta. Dai nagigin timbang an iba sa bagay na ini. Ano an makakatabang sa saimo na magkaigwa nin interes sa iba asin mapagdanay iyan? Inot, magtao nin panahon tanganing siyasaton kun paano si Jehova asin an iba nagpahiling nin pagmalasakit. Ikaduwa, pag-isipan kun paano mo maaarog an Diyos sa bagay na ini asin kun taano ta kapaki-pakinabang nanggad kun gigibuhon ta iyan.\nSI JEHOVA—AN PERPEKTONG ARUGAN NIN PAGPAHILING NIN PAGMALASAKIT\n4. (a) Taano ta nagsugo si Jehova nin mga anghel sa Sodoma? (b) Ano an manunudan niyato sa eksperyensiya ni Lot asin kan saiyang mga aki?\n4 Dakul kitang mababasang halimbawa sa Bibliya na diyan nagpahiling si Jehova nin pagmalasakit. Pag-isipan an ginibo nin Diyos para ki Lot. “Grabe an pagkapurisaw” kan matanos na tawong ini huli sa daing pakundangan na paggawi kan mga taga Sodoma asin Gomora. Kaya nagdesisyon an Diyos na dapat sanang laglagon an imoral na mga tawong iyan. (2 Ped. 2:7, 8) Nagsugo an Diyos nin mga anghel tanganing iligtas si Lot. Sinabi kan mga ini na maghali siya saka an saiyang pamilya sa Sodoma asin Gomora huling lalaglagon na iyan. “Kan nag-aatraso pa siya, huli sa pagmalasakit ni Jehova sa saiya, kinaputan kan mga [anghel] an kamot niya asin an kamot kan saiyang agom saka an kamot kan duwa niyang aki, asin dinara sinda sa luwas kan siyudad.” (Gen. 19:16, NW) Bako daw na ipinapahiling kaiyan na aram na marhay ni Jehova an masakit na mga sitwasyon na inaagihan kun minsan kan maimbod niyang mga lingkod?—Isa. 63:7-9; Sant. 5:11; 2 Ped. 2:9.\n5. Paano kita tinutukduan kan Tataramon nin Diyos kun paano mapahiling nin pagmalasakit, arog kan sinasambit sa 1 Juan 3:17?\n5 Apuwera sa nagpahiling si Jehova nin pagmalasakit, itinukdo man niya na kaipuhan iyan na ipahiling kan saiyang mga lingkod. Pag-isipan an pagbuot na itinao sa Israel mapadapit sa pagkua kan bado nin saro bilang kolateral para sa utang kaini. (Basahon an Exodo 22:26, 27.) An sarong daing hirak na parapautang tibaad kuanon an bado kan nag-uutang, kaya mayo na ining pantahob sa pagturog. Pero itinukdo ni Jehova sa saiyang banwaan na likayan an arog kaiyan na daing hirak na gibo. Dapat na magin mapagmalasakit an saiyang banwaan. Ano an itinutukdo sa sato kan prinsipyo sa pagbuot na iyan? Dai niyato gugustuhon na pabayaan na sanang magsakit an satong mga tugang kun may magigibo man sana kita para tabangan sinda.—Col. 3:12; Sant. 2:15, 16; basahon an 1 Juan 3:17.\n6. Ano an manunudan ta sa pauruutrong pagpatanid ni Jehova na magbago an makasalan na mga Israelita?\n6 Nahirak si Jehova sa saiyang banwaan na Israel dawa kan magkasala sinda sa saiya. Mababasa niyato: “Si Jehova na Diyos kan saindang mga apuon padagos na nagpatanid sa sainda paagi sa saiyang mga mensahero, asin pauruutro niya sindang pinatanidan, huling may pagmalasakit siya sa saiyang banwaan asin sa saiyang irukan.” (2 Cron. 36:15, NW) Bako daw na dapat man kitang makamati nin arog kaiyan na pagmalasakit sa mga tawong may potensiyal pang magsulsol sa makasalan nindang pamumuhay asin magkamit kan pag-uyon nin Diyos? Habo ni Jehova na malaglag an siisay man sa maabot na paghukom. (2 Ped. 3:9) Kaya sagkod na dai pa linalaglag nin Diyos an mga maraot, padagos niyatong ipahayag an nagpapatanid asin mapagmalasakit na mensahe Niya.\n7, 8. Taano ta naniniwala an sarong pamilya na nagpahiling sa sainda nin pagmalasakit si Jehova?\n7 Dakul na lingkod nin Diyos ngunyan an nakakaeksperyensiya kan saiyang pagmalasakit. Pag-isipan an nangyari sa pamilya kan sarong 12 anyos na solterito na aapudon tang Milan. Panahon idto na nagraralaban an manlain-lain na etnikong grupo kan inot na mga taon kan dekada nin 1990. Nakasakay kaidto sa bus haling Bosnia pa-Serbia si Milan, an saiyang tugang na lalaki, an saiyang mga magurang, asin an nagkapira pang Saksi. Pasiring sinda sa kumbensiyon kun sain babawtismuhan an mga magurang ni Milan. Pero kan nasa linderos na sinda, pinababa kan mga suldados an pamilya huling ibang etnikong grupo sinda; pero, pinalarga kan mga suldados an iba pang Saksi. Duwang aldaw na dai pinahali kan mga suldados an pamilya, dangan inapudan kan namamahalang opisyal an superyor niya para haputon kun ano an gigibuhon sa pamilya. Nasa atubangan sana kan pamilya an opisyal kaya nadangog kan gabos an simbag kan superyor, “Badilon na sana nindo!”\n8 Kan nakikipag-ulay an opisyal sa mga tawuhan niya, may nagdulok na duwang lalaki sa pamilya asin naghinghing na mga Saksi man sinda. Nabaretaan ninda sa mga tugang sa bus an nangyari. Sinabi kan duwa ki Milan asin sa tugang niya na magsakay sa awto ninda tanganing makabalyo sa linderos, ta dai man iniinspeksiyon an mga papeles kan mga aki. Dangan sinabi ninda sa mga magurang na mag-agi sa likod kan napupuwestuhan kan mga suldados asin sabaton sinda sa balyo. Dai aram ni Milan kun mapapangirit siya o mapapahibi sa suhestiyon na iyan. “Sa hiling nindo papabayaan na sana ninda kaming maghali?” an sabi kan mga magurang niya. Pero kan naglalakaw na sinda parayo, garo dai sinda nahihiling kan mga suldados. Nagkaibanan giraray an magkakapamilya sa balyo kan linderos asin nagdiretso sinda sa lugar kan kumbensiyon. Kumbinsidong marhay sinda na sinimbag ni Jehova an maigot na pamibi ninda. Aram niyato na sa Bibliya may mga pagkakataon na dai man direktang nag-iinterbenir si Jehova tanganing protektaran an saiyang mga lingkod. (Gibo 7:58-60) Pero ini an sinabi ni Milan: “Sa hiling ko binuta kan mga anghel an mga suldados asin ilinigtas kami ni Jehova.”—Sal. 97:10.\n9. Ano an ginibo ni Jesus kan mahiling niya an kamugtakan kan mga tawong nagsurunod sa saiya? (Hilingon an ritrato sa kapinunan kan artikulo.)\n9 May manunudan kita ki Jesus. Nahirak siya sa dakul na tawong nagsurunod sa saiya huli ta “sinda naanitan asin napabayaan arog nin mga karnero na daing pastor.” Kaya, ano an ginibo niya? “Nagpuon siyang magtukdo sa sainda nin dakul na bagay.” (Mat. 9:36; basahon an Marcos 6:34.) Kabaliktaran nanggad siya sa mga Fariseo, na bakong mapagmalasakit asin habong magtabang sa ordinaryong mga tawo. (Mat. 12:9-14; 23:4; Juan 7:49) Arog ni Jesus, bako daw na gustong-gusto mo man na tabangan an mga tawo asin tukduan sinda dapit ki Jehova?\n10, 11. Tama daw na magpahiling nin pagmalasakit sa gabos na sitwasyon? Ipaliwanag.\n10 Dai man buot sabihon kaiyan na sa gabos na sitwasyon dapat kitang magpahiling nin pagmalasakit. Angay sa sitwasyon an pagmalasakit na ipinahiling nin Diyos sa mga halimbawa sa Bibliya na sinambit kasubago. Pero nagin bakong makinuyog si Hading Saul kan magpahiling siya kan pighuhuna niya na pagmalasakit. Dai niya ginadan si Agag, na kalaban kan banwaan nin Diyos, asin dai niya man ginadan an pinakamarahay na mga hayop kan mga Amalekita. Huli kaiyan, isinikwal ni Jehova si Saul bilang hadi kan Israel. (1 Sam. 15:3, 9, 15) Siyempre, si Jehova an matanos na Hukom. Nakakabasa siya nin puso, asin aram niya kun nuarin dai dapat magpahiling nin pagmalasakit. (Lam. 2:17; Ezeq. 5:11) Maabot an panahon na huhukuman niya an gabos na habong magkuyog sa saiya. (2 Tes. 1:6-10) Bako iyan an panahon na mapahiling siya nin pagkahirak sa mga tawong huhukuman niya na maraot. An paglaglag sa sainda tamang pagpahiling nin pagmalasakit nin Diyos para sa mga matanos, na saiyang ililigtas.\n11 Malinaw na bako tang trabaho na hukuman kun baga dapat o dai dapat na laglagon an mga tawo. Imbes, kaipuhan tang gibuhon ngunyan an bilog tang makakaya na tabangan sinda. Kaya paano ta maipapahiling an tamang pagmalasakit sa satong kapwa sa praktikal na mga paagi? Uni an nagkapirang suhestiyon.\nKUN PAANO MAGPAPAHILING NIN TAMANG PAGMALASAKIT\n12. Paano mo maipapahiling an pagmalasakit kun dapit sa pagtrato mo sa iba?\n12 Magin matinabang sa pang-aroaldaw na buhay. Sarong pundamental na kahagadan para sa mga Kristiyanong nagmamaigot na arugon si Jesus an pagpahiling nin pagmalasakit sa saindang kapwa asin mga kapagtubod. (Juan 13:34, 35; 1 Ped. 3:8) An sarong kahulugan kan pagmalasakit iyo na “magkaibanan na magsakit.” An sarong tawong mapagmalasakit napapahirong pagianon an pagsakit kan iba, tibaad paagi sa pagtabang sa sainda sa mga kadipisilan ninda. Maghanap nin mga oportunidad para makatabang sa iba! Halimbawa, puwede ka daw na magpresentar para gibuhon an sarong kinakaipuhan na trabaho o asikasuhon an sarong bagay para sa sainda?—Mat. 7:12.\nIpahiling an saimong pagmalasakit sa iba paagi sa pag-alok sa sainda nin praktikal na tabang (Hilingon an parapo 12)\n13. Anong mga kuwalidad kan mga lingkod nin Diyos an nagigin risang-risa pagkatapos nin mga kalamidad?\n13 Makikabtang sa gibuhon na pag-ayuda. Napapahiro an dakul na magpahiling nin pagmalasakit pag nahihiling ninda an pagsakit kan mga biktima nin kalamidad. Midbid an mga lingkod ni Jehova sa pagtabang sa iba sa mga panahon na iyan nin pangangaipo. (1 Ped. 2:17) Sarong Japanese na sister an nakaistar kaidto sa sarong lugar na nadestrosong marhay kan linog asin tsunami kan 2011. Sinabi niya na “napakusog saka naranga talaga” siya kan paghihinguwa kan dakul na boluntaryo hali sa manlain-lain na parte kan Japan asin hali sa iba-ibang nasyon tanganing hirahayon an mga harong asin mga Kingdom Hall. Isinurat niya: “Nakatabang sa sako an eksperyensiyang ini na marealisar na nagmamalasakit si Jehova. Asin na nagmamalasakit sa lambang saro an satong mga kapwa Saksi. Dakul na tugang sa bilog na kinaban an ipinapamibi kami.”\n14. Paano mo puwedeng alalayan an mga may hilang asin mga may edad na?\n14 Alalayan an mga may hilang asin mga may edad na. Pag nahihiling ta na nagsasakit an iba huli sa mga epekto kan kasalan na minana niyato ki Adan, napapahiro nanggad kita na magpahiling nin pagmalasakit. Gustong-gusto tang mahali na an hilang asin paggurang. Kaya ipinapamibi ta na dumatong na an Kahadian nin Diyos. Pero mantang mayo pa iyan, ginigibo ta an satong pinakamakakaya tanganing tabangan an mga nangangaipo. Pag-isipan an isinurat nin sarong awtor manungod sa saiyang may edad nang ina, na nagkahilang nin Alzheimer’s. Sarong aldaw, nauduan kan saiyang ina an bado kaini. Mantang pighihinguwa kaining linigan an sadiri, nagtanog an doorbell. An mga bisita iyo an duwang Saksi na regular na nagdadalaw sa babayi. Naghapot an mga sister kun may maitatabang sinda sa saiya. “Makasupog, pero igwa,” an simbag kan babayi. Tinabangan siya kan mga bisita sa pagkarigos saka sa paglinig. Dangan tinimplahan ninda siya nin tsa asin dai nguna naghali para makaistoryahan siya. Nagpasalamat na marhay an aki kan babayi. “Saludo ako sa mga Saksing ini,” an isinurat niya. “Ginigibo talaga ninda an itinutukdo ninda.” Napapahiro ka daw kan pagmalasakit mo sa mga may edad na asin mga may hilang na gibuhon an saimong pinakamakakaya tanganing mabawasan an saindang kasakitan?—Fil. 2:3, 4.\n15. Anong mahalagang mga oportunidad an itinatao sa sato kan paghuhulit?\n15 Tabangan an mga tawo sa espirituwal na paagi. Huli sa mga problema asin mga kahaditan kan mga tawo, napapahiro kita na tabangan sinda sa espirituwal. An pinakamarahay na paagi para magibo ta iyan iyo an pagtukdo sa sainda dapit sa Diyos asin sa gigibuhon kan saiyang Kahadian para sa katawuhan. An saro pa iyo an pagtabang sa sainda na mahiling na sarong kadunungan na mamuhay kauyon kan mga pamantayan nin Diyos. (Isa. 48:17, 18) Puwede mo daw dagdagan an pakikikabtang mo sa ministeryo, sa gibuhon na talagang nagtataong onra ki Jehova asin nagpapahiling kan pagmalasakit mo sa iba?—1 Tim. 2:3, 4.\nMARAHAY MAN PARA SA SAIMO AN PAGIGIN MAPAGMALASAKIT!\n16. Paano makakatabang sa saimo an pagigin mapagmalasakit?\n16 Uyon sa mga eksperto, an pagpahiling nin pagmalasakit puwedeng makarahay sa saimong salud, pagmati, saka relasyon sa iba. Pag tinatabangan mo an mga nasa kasakitan magigin kang mas maugma, mas positibo, bakong gayong mamundo, saka daing gayo nag-iisip nin negatibo. Iyo, makakatabang sa saimo an pagigin mapagmalasakit. (Efe. 4:31, 32) An mga Kristiyano na napapahiro nin pagkamuot na tabangan an iba, nagkakaigwa nin marahay na konsiyensiya, huling aram ninda na an ginigibo ninda kauyon kan mga prinsipyo nin Diyos. Matatabangan kita kan pagigin mapagmalasakit na magin mas marahay na magurang, agom, asin amigo. Asin kun an saro alisto sa pagpahiling nin pagmalasakit, posibleng marhay na makakua man siya kan tabang asin suporta sa panahon na kaipuhan niya.—Basahon an Mateo 5:7; Lucas 6:38.\n17. Taano ta gusto mong magin mapagmalasakit?\n17 Iyo, marahay sa sato an pagigin mapagmalasakit, pero an panginot na dahilan kaya gusto niyatong ipahiling iyan iyo na gusto niyatong arugon asin mapamuraway an Gikanan kan pagkamuot asin pagmalasakit, an Diyos na Jehova. (Tal. 14:31) Itinao niya an perpektong halimbawa para sa sato. Kaya lugod na gibuhon niyato an satong pinakamakakaya na arugon Siya—na mas maparani sa satong mga tugang asin mas magin marahay an relasyon sa satong kapwa paagi sa pagigin mapagmalasakit.—Gal. 6:10; 1 Juan 4:16.


Duelo - Wikipedia\nPintura kan bantogan na duelo na Alexander Hamilton asin Aaron Burr\nAn duelo popular pang gayo sa Europa apesar kan mga lakdang na ipondo na an praktis na ini\nAn duelo iyo an pinagkasundoan na pagbugtian kan duwang indibidwal na gamit an parehas na armas asin susog sa pinagka'oyonan na mga reglamento. An siring na duelo kinaugalean kan kaamayi kan modernong Europa na nag'aayog sa mga antigong gawe nin paglalaban kan duwa huli sa punto nin pagbawe kan onrang sa pagtubod kan saro sa duwa makuring naduhagi. An praktis na ini nagpadagos hanggan modernong panahon sa pag'oltan kan ika-19 abot amay kan ika-20ng siglo, orog na sa mga opisyales kan militar.\nDurante kan ika-17 asin ika-18 siglo , an mga duelo pigkokondukta gamit an espada o sable. Alagad kahurihan kan ika-18ng siglo sa Inglatierra, an duelo ipiglalaban gamit an pistola. Pag'eskrima asin pistola sabay-sabay ginagamit kan ika-19ng siglo.\nAn duelo batay sa sarong kodigo nin honra. An mga duelo pigkondukta bako na gayo na magadan an kalaban kundi mas pa na makamtan an '"pagbalos" asin makabalik an "onra" na "natinaktinakan", sa pagpapahiling na an saro maabot sa punto na itataya an buhay niya. Dati an pagduelo tradisyon sana sa mga kalalakihan kan nobilidad alagad mga taon na moderno, ginigibo naman ini kan mga tawong yaon sa "alta sociedad".\nLehislasyon kontra duelo nagpoon pa kan mga soanoy na panahon. An Ika-apat na Konseho Laterano (1215) pinagbawal na an duelo asin lehislasyon sibil sa Imperyong Banal na Romano kontra pagduelo pinagpasar kan magputok an Tolong Polong Gera. Poon kan kaamayi nin ika-17ng siglo, mga duelo ilegal na sa mga nasyon kun saen ini praktis. An pagduelo haros dai na popular sa Inglatierra kan katangaan nin ika-19ng siglo asin sa Europa Kontinental pag'abot kan ika-20ng siglo. An pagduelo nagpawara' na sa Subangan kan Estados Unidos kan ika-19ng siglo asin pagpoon kan magputok na an Gera Sibil nin Amerika. Opinyon nin publiko, bako lehislasyon, an nagkawsa kan pagpawara' kan praktis.\nPinaghugot gikan sa "https://bcl.wikipedia.org/w/index.php?title=Duelo&oldid=162626"\nHuring pigliwat an pahinang ini kan 12 Enero 2017, alas 08:19.


HAZE POLLUTION DAPAT PAG-ANDAMAN, DANYOS HAHAGADON SA MAY SALANG NASYON – AKO BICOL PARTY LIST\nBy AKO BICOL Party List Posted on October 31, 2015 October 31, 2015\nHAZE POLLUTION DAPAT PAG-ANDAMAN, DANYOS HAHAGADON SA MAY SALANG NASYON\nPanahon na para an pilipinas, sa paagui kan Department of Foreign Affairs (DFA), na pag-olayan an asean agreement on transboundary haze pollution asin poonan an diskurso sa posibleng paghagad nin danyos dara kan maating aso’ gikan sa ibang nasyon.\nIni an naging pahayag ni ako bicol congressman rodel m. batocabe, na iyo man an chairman kan commitee on climate change sa kongreso matapos makaabot na sa pilipinas an distrosong hatod kan 2015 southeast asian haze na enot ng tuminama sa sirangan na parte kan nasyon ngonian na oktubre.\nSegun kay batocabe, an may salang estado, arog kan indonesia, iyo an dapat na pagbayadon kan mga apektadong nasyon na inagihan kan polusyon. An krisis sa polusyon namamatean ngonian sa brunei, malaysia, singapore, southern thailand, vietnam asin cambodia. Pinaghahaditan na posibleng magdara nin dakulang kahelangan sa mga habitantes an maating paros arog kan asthma, bronchitis, pneumonia asin iba pa.\nDagdag pa ni batocabe, dakulang perwisyo sa negosyo maski na sa byahe kan mga eroplano an haze pollution. Ini matapos na ikansela asin i-oktaba an nagkapirang erepuerto an byahe sa eroplano kan nakaaguing semana dara kan mahibog na aso’ na pwedeng magkawsa nin zero visibility sa ere.\nAlagad nilinaw ni batocabe na ini man an tamang panahon para ikonsidera kan kongreso na ipasar na an ley arog kan singapore transboundary haze pollution act, na minaimponir nin penalidad na maabot sa $100,000 hasta $2m sa mga nasyones na nagkawsa o nagkontribwer nin polusyon sa ere.\nNagtutubod si batocabe na kaipuhan darahon an isyu sa 2015 united nations climate change conference duman sa paris nin huli ta an nasabi ng haze pollution kawsa kan pagkakasulo’ nin kadlagan dara kan daing untok na kaingin kan mga para-oma asin darakulang negosyante na nagtuturogdok nin mga planta sa mga kaawagan na iyo an nagkokontribwer nin “greenhouse gases emisson.”\nPrevious Post Previous post:EXTENDED Till April 15– Call for Scholarship Applications!\nNext Post PRESS STATEMENT ON the 2015 Southeast Asian Haze


Magpamolde sa Disiplina ni Jehova | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Mixe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Tinukduan mo ako sa saimong hatol, asin ngapit aakuon mo ako sa kamurawayan.’—SAL. 73:24.\nAno an nagpapahiling na an Dakulang Paragibo nin Kuron dai nagdidisiplina nin basta sana ni may ipinapaurog man kun ginigibo iyan?\nTaano ta nakakaugmang maaraman na an satong Paragibo nin Kuron puwedeng ‘magbasol’?\nAno an maninigo na magin reaksiyon ta sa konseho o disiplina ni Jehova?\n1, 2. (a) Tanganing magkaigwa nin marahay na relasyon ki Jehova, ano an mga dapat gibuhon? (b) Paano kita makikinabang kun sisiyasaton ta an mga pagkasaysay sa Kasuratan dapit sa nagin reaksiyon nin mga tawo sa disiplina nin Diyos?\n‘KUN mapadapit sa sakuya, an pagharani ko sa Diyos iyo an karahayan. Ibinugtak ko diyan sa Kagurangnan kong si Jehova an sakuyang paglaom.’ (Sal. 73:28) Ipinahayag digdi kan salmista an saiyang kumpiyansa sa Diyos. Taano ta nasabi niya an kongklusyon na ini na may hararom na kahulugan? Bago kaini, kan nahiling kan salmista na an mga tawong maraot igwa nin katuninungan, nagraot an buot niya. Nanambitan siya: ‘Totoong gayo na basang sana si paglinig ko kan sakuyang puso asin paghanaw ko kan sakuyang mga kamot na dai nin sala.’ (Sal. 73:2, 3, 13, 21) Pero, kan siya maglaog sa ‘santuwaryo nin Diyos’ asin mahiling an kamugtakan duman, natabangan siya na itanos an saiyang kaisipan asin mapagdanay an saiyang dayupot na relasyon sa Diyos. (Sal. 73:16-18) Sa eksperyensiyang ini, nanudan kan tawong iyan na may takot sa Diyos an sarong mahalagang marhay na leksiyon: Tanganing magkaigwa nin dayupot na relasyon ki Jehova, dapat na siya saro sa mga lingkod nin Diyos, nag-aako nin konseho, asin inaaplikar iyan.—Sal. 73:24.\n2 Kita man nagmamawot na magkaigwa nin dayupot na relasyon sa tunay asin buhay na Diyos. Tanganing maabot an pasuhan na iyan, mahalagang marhay na magpamolde kita sa saiyang konseho o disiplina, tanganing kita magin mga indibiduwal na nakakapaugma sa saiya! Kaidtong mga panahon, an Diyos mahihirakon na nagtao nin mga oportunidad sa mga indibiduwal asin mga nasyon na akuon an saiyang disiplina. An mga pagkasaysay dapit sa nagin reaksiyon ninda isinurat sa Bibliya para ‘sa pagtukdo’ asin ‘sa pagpatanid sato, na sa sato an katapusan kan mga panahon nagdaratong.’ (Roma 15:4; 1 Cor. 10:11) Kun sisiyasaton tang marhay an mga pagkasaysay na ini, magkakaigwa kita nin pakarurop sa personalidad ni Jehova asin maaaraman ta kun paano kita makikinabang sa saiyang pagmolde.\nKUN PAANO GINAGAMIT KAN PARAGIBO NIN KURON AN SAIYANG AWTORIDAD\n3. Sa Isaias 64:8 asin Jeremias 18:1-6, paano iinilustrar an awtoridad ni Jehova sa mga tawo? (Hilingon an ritrato sa kapinunan kan artikulo.)\n3 Sa pagladawan sa awtoridad ni Jehova sa mga indibiduwal asin mga nasyon, an Isaias 64:8 (BPV) * nagsasabi: ‘Ika an samong ama, KAGURANGNAN. Garo kami laboy [o, dalipay], asin arog ka sa paragibo nin kuron. Ika an naglalang samo.’ An paragibo nin kuron igwa nin lubos na awtoridad na moldehon an dalipay, sigun sa klase nin lalagan na gusto niyang gibuhon. Mayo nin magigibo an dalipay sa bagay na iyan. Arog man kaiyan kun manungod sa tawo asin sa Diyos. Mayo nin deretso an tawo na makipagdiskutiran sa Diyos kun paanong an dalipay mayo nin deretso na makipagdiskutiran sa paragibo nin kuron na nagmomolde diyan.—Basahon an Jeremias 18:1-6. *\n4. Basta sana daw minomolde nin Diyos an mga tawo o mga nasyon? Ipaliwanag.\n4 Paagi sa suanoy na Israel, ipinahiling ni Jehova an saiyang kakayahan na gibuhon an arog sa ginigibo kan paragibo nin kuron sa dalipay. Pero may dakulang pagkakaiba. An paragibo nin kuron puwedeng gumibo nin ano man na klase nin lalagan na kaya niyang gibuhon hali sa masa nin dalipay. Basta sana daw minomolde ni Jehova an mga tawo o mga nasyon, na an iba ginigibo niyang marahay asin an iba maraot? An simbag kan Bibliya dai. Tinawan ni Jehova an katawuhan nin mahalagang marhay na regalo—an libertad na magdesisyon. Dai niya ginagamit an saiyang soberanong awtoridad sa paagi na dai man sana magagamit an regalo niya. An mga tawo dapat na magdesisyon kun baga sinda mapamolde sa Kaglalang, si Jehova.—Basahon an Jeremias 18:7-10. *\n5. Kun an mga tawo habong magpamolde ki Jehova, paano niya ginagamit sa sainda an saiyang awtoridad?\n5 Paano kun may kasutilan na nagsasayuma an mga tawo na magpamolde sa Dakulang Paragibo nin Kuron? Paano niya ginagamit an saiyang awtoridad bilang Diyos? Isip-isipon an nangyayari sa dalipay kun bako na iyan angay sa katuyuhan para diyan. Iyan puwedeng gibuhon na ibang klase nin lalagan o itapok na sana kan paragibo nin kuron! Pero kun dai na magagamit an dalipay, sa pangkagabsan an paragibo nin kuron an may sala. Dai ini nuarin man nangyayari kun manungod sa satuyang Paragibo nin Kuron. (Deut. 32:4) Kun an sarong tawo dai nagpapamolde ki Jehova, an sala pirming yaon sa tawong iyan. An awtoridad ni Jehova na arog kan sa paragibo nin kuron ginagamit niya sa mga tawo paagi sa pagbago kan saiyang pagtratar sa sainda depende sa reaksiyon ninda sa saiyang pagmolde. An mga may tamang reaksiyon namomolde sa paagi na sinda magigin kapakipakinabang. Halimbawa, an linahidan na mga Kristiyano ‘mga lalagan nin pagkahirak’ na minomolde na magin ‘mga lalagan na makakaumaw’ o may onorableng gamit. Sa ibong na lado, an mga may kasutilan na minakontra sa Diyos nagigin ‘mga lalagan nin kaanggutan na maninigong parasaon.’—Roma 9:19-23.\n6, 7. Ano an pagkakalain kan reaksiyon ni Hading David asin Hading Saul sa konseho ni Jehova?\n6 An sarong paagi nin pagmolde ni Jehova sa mga tawo iyo an pagtao nin konseho o disiplina. Kun eestudyaran ta an inot na duwang hadi kan Israel—si Saul asin David—mahihiling ta kun paano niya ginagamit an saiyang awtoridad sa mga minomolde niya. Kan si Hading David makagibo nin pagsambay ki Bat-seba, grabe an nagin epekto kaiyan sa saiya asin sa iba. Dawa ngani hadi si David, dai siya pinalibre ni Jehova sa magabat na disiplina. Isinugo nin Diyos ki David an propeta Niyang si Natan na may darang mapuwersang mensahe. (2 Sam. 12:1-12) Ano an nagin reaksiyon ni David? Garo sinaksak an puso niya asin nagsulsol. Si David kinahirakan nin Diyos.—Basahon an 2 Samuel 12:13.\n7 Sa kabaliktaran, an sinalidahan ni David na si Hading Saul dai naghimati sa konseho. Paagi ki propeta Samuel, nagtao si Jehova nin direktang pagbuot ki Saul: Laglagon an gabos na Amalekita asin an saindang ataman na mga hayop. Sinuway ni Saul an pagbuot na ini nin Diyos. Pinagdanay niyang buhay an hadi na si Agag asin an mga pinakamarahay sa ataman na mga hayop. Taano? Minalataw na an sarong dahilan iyo na gusto niyang tawan nin onra an saiyang sadiri. (1 Samuel 15:1-3, 7-9, 12) Kan sinasadol, maninigo kutanang pinalumoy ni Saul an saiyang puso, na nagpapamolde sa Dakulang Paragibo nin Kuron. Pero si Saul habong magpamolde. Ipinangatanusan niya an saiyang ginibo. Nagrason siya na puwede man an ginibo niya huling an ataman na mga hayop magagamit bilang atang, asin dai niya gayong pinahalagahan an konseho ni Samuel. Isinikwal ni Jehova si Saul bilang hadi, asin si Saul dai na nagkaigwa nin marahay na relasyon sa tunay na Diyos.—Basahon an 1 Samuel 15:13-15, 20-23.\nDai gayong pinahalagahan ni Saul an konseho asin sinayumahan iyan. Habo niyang magpamolde! (Hilingon an parapo 7)\nGaro sinaksak an puso ni David asin inako niya an konseho. Nagpamolde siya sa Diyos. Iyo ka man daw? (Hilingon an parapo 6)\nAN DIYOS MAYONG IPINAPAUROG\n8. Ano an manunudan ta sa nagin reaksiyon kan nasyon nin Israel sa pagmolde ni Jehova?\n8 Tinatawan ni Jehova nin oportunidad na magpamolde sa saiya bako lang an mga indibiduwal kundi an mga nasyon man. Kan 1513 B.C.E., an mga aki ni Israel na pinatalingkas sa pagkauripon sa Ehipto nakipagtipan sa Diyos. An Israel iyo an saiyang piniling nasyon asin nagkapribilehiyo na magpamolde sa saiya, na garo baga nasa moldehan kan Dakulang Paragibo nin Kuron. Minsan siring, padagos nindang ginibo an maraot sa paghiling ni Jehova, asin nagsamba pa ngani sa mga diyos kan nakapalibot na mga nasyon. Pauruutrong nagsugo si Jehova nin mga propeta tanganing makabalik sinda sa tultol na pag-iisip, pero an Israel dai naghinanyog. (Jer. 35:12-15) Huli sa katagasan kan saindang payo, kinaipuhan sindang tawan nin magabat na disiplina. Arog sa lalagan na maninigong pasaon, an sampulong tribong kahadian sa amihanan sinakop kan mga Asiriano asin an duwang tribong kahadian sa timog sinakop man kan mga Babilonyo. Mapuwersang leksiyon nanggad an itinutukdo kaini sa sato! Matatabangan sana kita kan pagmolde ni Jehova kun tama an reaksiyon ta diyan.\n9, 10. Ano an reaksiyon kan mga taga Nineve sa patanid nin Diyos?\n9 Tinawan man ni Jehova nin oportunidad na maghimati sa saiyang patanid an mga tawo sa Nineve, an kabisera kan Asiria. Sinabi niya ki Jonas: ‘Magbuhat ka, asin pumaduman ka sa Nineve, na dakulang banwaan, asin magharubay [o magpatanid] ka saiya, huli ta an saiyang karatan nagsakat sa atubangan ko.’ An Nineve hinukuman na maninigo sa kalaglagan.—Jon. 1:1, 2; 3:1-4.\n10 Pero, kan ipahayag ni Jonas an mensahe nin kalaglagan, ‘an mga tawo sa Nineve nagturubod sa Diyos, asin sinda nagharubay nin paglehe sa pagkakan [o, nagpahayag nin pag-ayuno] asin naggurubing nin magagaspang na gubing, magpuon sa nangungurog sa sainda sagkod sa kahuruhababai sa sainda.’ An saindang hadi ‘tuminindog sa saiyang tukawan, asin hinuba an saiyang gubing, asin naggubing nin magaspang na gubing, asin nagtukaw sa ibabaw nin abo.’ An mga taga Nineve nagpamolde ki Jehova asin nagsulsol. Kaya, dai sinda linaglag ni Jehova.—Jon. 3:5-10.\n11. Sa pagtratar ni Jehova sa Israel asin sa Nineve, anong kuwalidad niya an lataw na lataw?\n11 Dawa an Israel an piniling nasyon, dai iyan nakapalibre sa sainda sa disiplina. Sa ibong na lado, an mga taga Nineve mayo nin pakipagtipan sa Diyos. Pero, ipinahayag sa sainda ni Jehova an saiyang mensahe nin paghukom asin pinahilingan sinda nin pagkahirak kan sinda nagin arog sa dalipay na madaling moldehon sa saiyang mga kamot. Malinaw nanggad na ipinapahiling kan duwang halimbawang ini na an satong Diyos na si Jehova “mayong kinikilingan,” o ipinapaurog!—Deut. 10:17, An Banal na Biblia.\nSI JEHOVA RASONABLE ASIN MADALING MAKIBAGAY\n12, 13. (a) Taano ta binabago nin Diyos an saiyang desisyon base sa reaksiyon kan mga indibiduwal na minomolde niya? (b) Ano an buot sabihon kan ‘pagbasol’ ni Jehova may koneksiyon ki Saul? sa Nineve?\n12 An paagi nin pagmolde na andam na gibuhon sa sato nin Diyos nagpapahiling na siya rasonable asin madaling makibagay. Risang-risa iyan sa mga sitwasyon kun sain si Jehova may ginibo nang desisyon base sa saiyang makatanusan na paghusgar sa mga tawo pero nagbabago nin isip huli sa saindang reaksiyon. Mapadapit sa inot na hadi kan Israel, sinasabi kan Kasuratan na si Jehova ‘nagbasol ta ginibo niyang hadi si Saul.’ (1 Sam. 15:11, BPV) Kan magsulsol asin magbakli an mga taga Nineve, an Bibliya nagsasabi: “An tunay na Diyos nagbasol sa kapahamakan na sinabi niyang papangyayarihon sa sainda; asin dai niya iyan pinangyari.”—Jon. 3:10, NW.\n13 An termino sa Hebreo na trinadusir na “nagbasol” nanunungod sa pagbago nin isip o intensiyon. Pinili kaidto ni Jehova si Saul bilang hadi, pero kan huri nagbago an isip niya asin isinikwal ini. Nangyari an pagbabagong ini, bakong huli sa napasala si Jehova sa pagpili ki Saul, kundi huli sa huminiro si Saul nin daing pagtubod asin nagin masinuway. Kun dapit sa mga taga Nineve, an tunay na Diyos nagbasol; an buot sabihon, binago niya an saiyang intensiyon mapadapit sa sainda. Nakakaranga nanggad na maaraman na si Jehova, an satong Paragibo nin Kuron, rasonable asin madaling makibagay, mabuot asin mahihirakon, na andam na baguhon an saiyang desisyon base sa positibong pagbabago kan mga nagkasala!\nDAI TA PAGSAYUMAHAN AN DISIPLINA NI JEHOVA\n14. (a) Paano kita minomolde ni Jehova ngunyan? (b) Ano an maninigo na magin reaksiyon niyato sa pagmolde ni Jehova?\n14 Sa panginot, minomolde kita ngunyan ni Jehova paagi sa saiyang Tataramon, an Bibliya, asin sa saiyang organisasyon. (2 Tim. 3:16, 17) Bako daw na maninigo tang akuon an ano man na konseho o disiplina na itinatao sa sato paagi kaiyan? Gurano man kita kahaloy nang nabawtismuhan o gurano man kadakul na kan inako niyatong pribilehiyo nin paglilingkod, maninigo na padagos kitang maghimati sa konseho ni Jehova, na nagpapamolde diyan tanganing kita magin siring sa mga lalagan na may onorableng gamit.\n15, 16. (a) Anong negatibong mga pagmati an puwedeng maglataw kun kaiba sa disiplina an pagkawara nin mga pribilehiyo? Magtao nin halimbawa. (b) Ano an makakatabang sa sato na makayanan an negatibong mga pagmati kun kita dinisiplina?\n15 An disiplina puwedeng itao sa satuya paagi sa instruksiyon o pagtatanos. Pero, tibaad may pagkakataon na kaipuhan kitang disiplinahon huling dai niyato ginibo kun ano an tama. Puwedeng kaiba diyan an pagkawara nin mga pribilehiyo. Estudyari an nangyari ki Dennis, * na dating naglilingkod bilang elder. Nagkasala siya huli sa salang desisyon may koneksiyon sa negosyo, asin siya sinagwi nin pribado. Ano an namatian ni Dennis kan bangging ipaisi sa kongregasyon na siya bako nang elder? “Grabe an pagkadisganar ko sa sadiri,” an sabi niya. “Sa nag-aging 30 taon, nagkaigwa ako nin dakul na pribilehiyo. Nagin regular payunir ako, naglingkod sa Bethel, nagin ministeryal na lingkod dangan nagin elder. Katatapos lang kan inot kong pahayag sa pandistritong kumbensiyon. Bigla na sana, nawara iyan gabos. Apuwera sa kasusupgan, pagmati ko mayo na ako nin ano man na lugar sa organisasyon.”\n16 Kinaipuhan ni Dennis na magbago, na tinatalikdan an sala na nagin dahilan kan pagdisiplina sa saiya. Pero, ano an nakatabang sa saiya na makayanan an negatibong mga pagmati? Sinabi niya: “Determinado ako na papagdanayon an marahay na rutina sa espirituwal. Dakulang tabang man an suporta kan Kristiyanong mga tugang saka an pamparigon sa buot na nakua ko sa satuyang mga publikasyon. An artikulong ‘Dati daw Kamong May Pribilehio nin Paglingkod? Makakapaglingkod daw Giraray Kamo?’ sa An Torrengbantayan na Agosto 15, 2009 garo sarong personal na surat bilang kasimbagan sa mga pamibi ko. Pinahalagahan kong marhay an konseho na, ‘Mantang mayo kamong dagdag na mga paninimbagan sa kongregasyon, magkonsentrar sa pagpakusog kan saindong espirituwalidad.’” Paano nakinabang si Dennis sa disiplina? Pakalihis nin pirang taon, siya nagsabi, “Tinawan giraray ako ni Jehova nin pribilehiyo na magin ministeryal na lingkod.”\n17. Paano nakakatabang an pagtitiwalag tanganing magsulsol an sarong nagkasala? Magtao nin halimbawa.\n17 An saro pang klase nin disiplina ni Jehova iyo an pagtitiwalag. Pinoprotektaran kaiyan an kongregasyon sa maraot na impluwensiya asin nakakatabang sa nagkasala na magsulsol. (1 Cor. 5:6, 7, 11) Si Robert natiwalag nin haros 16 na taon, asin sa panahon na iyan an saiyang mga magurang saka mga tugang marigon asin maimbod na sinunod an instruksiyon sa Tataramon nin Diyos na dai makiiba sa mga paragibo nin maraot, ni tinuhon man sinda. Mga pirang taon na man ngunyan puon kan makabalik si Robert asin siya nag-uuswag na marhay sa espirituwal. Kan haputon kun ano an nakapahiro sa saiya na magbalik ki Jehova asin sa banwaan Niya pagkatapos nin arog kaiyan kalawig na panahon, sinabi niya na nakatabang sa saiya an nagin paninindugan kan saiyang pamilya. “Kun an sakuyang pamilya nakiasosyar sako nin dawa kadikit, arog baga nin pagkumusta sakuya, nakontento na kuta ako sa dikit na pakikiasosyar na iyan asin posibleng marhay na an sakuyang pagmawot na makiasosyar sainda dai nakamotibar sako na bumalik sa Diyos.”\n18. Maninigo na magin anong klaseng dalipay kita sa mga kamot kan Dakulang Paragibo nin Kuron?\n18 Tibaad dai man niyato kaipuhan an arog kaiyan na disiplina, pero magigin anong klaseng dalipay daw kita sa mga kamot kan Dakulang Paragibo nin Kuron? Ano an satuyang magigin reaksiyon kun kita dinisiplina? Magigin arog daw kita ki David o ki Saul? An Dakulang Paragibo nin Kuron iyo an satuyang Ama. Nungkang paglingawan na ‘pinapadusahan niya an saiyang namumutan, siring man sana kan ama sa aking namumutan.’ Kaya, ‘dai mo ipagsikwal an silot [o disiplina] ni Jehova, saka dai ka mauyam sa saiyang pagsagwi.’—Tal. 3:11, 12.\n^ par. 3 Jeremias 18:1-6 (BPV): “Tinaraman ako nin KAGURANGNAN, ‘Magduman ka sa harong kan paragibo nin koron, asin duman ko itatao saimo an sakong mensahe.’ Kaya nagduman ako asin nahiling ko an paragibo nin koron na nagtatrabaho sa saiyang hormahan. Kun nararaot an ginigibo niyang koron, kinukua niya an laboy saka minagibo siya nin bago. Dangan tinaraman ako nin KAGURANGNAN, ‘Dai ko daw magigibo saindo, mga taga Israel, an ginibo sa laboy kan paragibo nin koron? Nasa kamot ko kamo, arog kan laboy sa kamot kan paragibo nin koron.’”\n^ par. 4 Jeremias 18:7-10 (BPV): “Kun nagtaram ako sa sarong panahon na sakong gagaboton, ibabagsak o raraoton an arin man na nasyon o kahadean, alagad an nasyon na iyan magtalikod sa saiyang kasalan, dai ko idadagos an sinabi kong gigibohon ko. Alagad kun magtaram ako na sakong itatanom o papatindogon an arin man na nasyon o kahadean, alagad an nasyon na iyan dai magkuyog sako asin maggibo nin karatan, dai ko idadagos an sinabi kong gigibohon ko.”\n^ par. 15 Sinalidahan an pangaran.\nTaano ta Dapat Igalang an Autoridad?


EDITORIAL: Mag-Birikol daw kita\nHabo ta man o gusto, an tataramon na Bikolnon iyo an saro sa poco mas o menos sampulong mayor na lenguahe sa Pilipinas na reconocido maski kan Departamento de Edukasyon.\nProblema lang ta mantang nagdadakol an populasyon sa rona kan Bikol nagdidikit man logod an nag-uusar kan mother tongue o sadiring tataramon.\nAn rason iyo man sana an edukasyon na pigtotokdo sa eskwelahan, (English an medium of instruction) nadadangog sa radyo asin telebisyon asin nababasa sa mga dyaryo asin magasin pati na sa social media.\nSaro pa iyo an colonyalisasyon o an pagsakop sato nin ginatos na taon kan mga Espanyol asin mga Amerikano na nawaraan kita logod nin pagtubod sa satuyang tataramon, kultura asin estorya.\nAn Espanyol kan mga Kastila iyo kuta na an saro sa pinakamagayon na lenguahe sa kinaban pero dai man pigtokdo sa mga Indio asin kinapobrehan ta habo kan mga mananakop na makanood an mga nasasakopan.\nKan mapalayas an mga Kastila digdi sa Pilipinas asin kita naguin independiente tinukduan man kuta kita nin English kan mga Amerikano alagad ginibo kitang “little brown Americans”. Pinoy an hitsura pero dahil sa tataramon na English an satong pangaturogan, an laog kan satong kokoti asin an satong kalag mismo pan Amerikano na. Mayo na kitang sadiring national identity o pagka Pilipino.\nKaya pati pagtaram kan sadiring lenguahe liningawan ta, nasusupog kita na magtaram kan Tagalog, Pilipino, Cebuano, Kapampangan, Pangalato, Ilokano,Ilongo,Waray o Bikolano.\nPirit kitang magtaram o magsurat nin English maski taraplis. Lalo na kun burat. Maski an katabang pirit na pigtutukduan an saindang ataman na mga aki maski sarala an saindang pronunciation asin grammar.\nIgwa nganing bisto akong taga Buhi na parasurat na nag-aablada na an saiyang isip English pa.\nProblemado ngonyan an mga mapatokdo, mga magurang, mga aki sa pag-adal kan mother toungue orog nang gayo ta sa Bikol sana iba man an standard Bikol sa Naga, sa mga dialects kan Rinconada, Camarines Norte, Albay, Catanduanes, asin Masbate.\nPero dai kamo matubod na an mga Bibliyang Bikol asin Misal kan simbahang Katoliko gamit an lenguaheng Bikolnon (standard Bikol sa Naga) na naiintindihan sa enterong Kabikolan.\nKaya mayong maraot na tatao kita na magtaram o magsurat nin English, Tagalog o iba pa basta dai ta paglingawan an lenguaheng Bikolnon.\nDapat sa harong, tinampo, sa eskwelahan magtaram kan mother tongue. Isurat ini sa mga bareta, sa facebook, sa main stream media, lalo na sa mga diyaryo lokal. Tukduan an mga dayuhan na makanood kan satuyang mother tongue. egv


DOH mapatugdok Children and Women Hospital sa CSur\nAn Department of Health (DOH) mabugtak nin bagong hospital sa Camarines Sur alagad ngangaranan na Children and Women Hospital na itutugdok sa barangay Del Rosario, Pamplona, Camarines Sur sakop kan 2nd congressional district.\nPiglinaw ni Vokal Romulo Hernandez kan segundo distrito bako exclusibo sa mga aki asin babaeng pasyente envez para sa gabos mantang sa pangaran sanang ‘‘children ang women’’ alagad magaako man giraray dawa lalaking pasyente.\nAn proyekto hinagad ni 2nd district Congressman LRay Villafuerte sa gobierno nasyonal.\nSaro sa mga kondisyon kan DOH dapat igwang lote an provincia nganing tugdukan kan hospital.\nNakakua na an Capitolio nin sarong hektarya o diez mil metros cuadrado lote na pigdonar sa provincia alagad dai naman nginaranan asin kataid sana kan district office kan Land Transportation Office sa barangay Del Rosario.\nAn gabos na miembros kan junta dawa si yaon sa oposisyon an nagpabor nganing marealisar an sinambit na proyekto.\nPadagos na an pagkumpleto kan mga rekisitos kan DOH mantang igwa nang alokasyon an gobierno nasyonal para sa konstruksyon kan edificio, sabi pa ni Hernandez.\nHinahalat na sana an pagkumpleto kan mga documentos asin rekisitos kan ahencia mantang dai pa makatao nin exaktong bulan kun nuarin mapuon an konstruksyon.\nKun marealisar an dagdag na hospital sa Camarines Sur makakabawas sa ginatos na pasyente dinadara sa Bicol Medical Center (BMC).\nAn mga pasyente na hale sa premir asin segundo distrito kan Camarines Sur harani na an lugar nganing dai na magdalagan sa Ciudad nin Naga. (dpa)


SA BICOL INTERNATIONAL AIRPORT: Runway dapat kalkalon\nPinapaheling sa Bicol Mail ni Usec Marvel Clavecilla an rarum kan sample sa ginibong boring test sa mga krak kan runway sa Bicol International Airport. (DPA)\nNaprobaran kan Technical Working Group (TWG) kan Office of the Presidential Adviser for Bicol Affairs (OPABA) na igwang depekto an bilyones pesos na Bicol International Airport (BIA) sa Daraga, Albay matapos kan saindang ginibong boring test na igwang mga krak an runway asin an rekomendasyon dapat kalkalon.\nSi dating Juez asin Presidential Adviser for Bicol Affairs Marvel Clavecilla nagpahayag sa Bicol Mail na igwa na sindang nakuang mga evidencia na dara kan saindang duwang Enhinyero kan TWG na sinda Frank Naval asin Luis Zamudio na iyo an nagconducir nin boring test kan runway sa Alobo, Daraga, Albay.\nApat na mga sample nin boring test an saindang kinua sa dos kilometros na laba kan runway na nahelingan nin mga depekto na dakul an mga krak asin naheling ninda an klase kan proyecto.\nAn ginibong boring test kan TWG nganing maaraman kun gurano kararum an krak kan proyecto.\nAn OPABA binugtak kan Malacañan sa Bicol tanganing iyo an mag-monitor kan mga proyecto sa infrastraktura sa Department of Public Works and Highways (DPWH) asin sa Department of Tranportation (DOTr) mantang saro sa prioridad kan administrasyon Duterte iyo an Build-Build-Build program.\nNag-aandam na an OPABA sa paghaman nin rekomendasyon na isusumiter ki Presidente Duterte asin man ki DOTr Secretary Arthur Tugade para sa saindang aksyon.\nAn problema sa patrabajo bako lang sa depektibong runway envez igwa pang sisimbagon sa slippage asin posibleng dai matapos sa target completion na pigtalaan sa Noviembre 2020.\nSaro sa pueding maging aksyon na kalkalon giraray an runway asin kun dai ini gigibohon delicado sa mga aksidente sa pag-landing kan mga eroplano, sabi pa ni Clavecilla.\n‘’Recommendatory sana an OPABA asin piglalaoman na dapat mag-aksyon digdi an DOTr’’ segun pa sa OPABA.\nDelicado an impact kun ma-landing an eroplano na 747 sa mga krak na runway.\nDuwa an kontratista kan BIA na kinababalihan kan Cuerpo Construction Corporation asin an San West Construction Corp. na sadiri ni Saldy Co iyo an nakacontrata sa runway.\nNamumundo an OPABA sa dakulang proyecto kan gobierno nasyonal na mawot ni Duterte matapos sa target completion alagad igwang problema sa runway na dapat pakarhayon kan kontratista. (DPA)


Mga kontribusyon kan ECs sa PHILRECA dapat pundohon na\nMatapos kan desisyon kan Office of the President na nagsisipa sa puesto ki NEA Administrator Edgardo Masongsong, sarong grupo nin miembros-consumedores an naghuhurot sa Board of Administrators kan National Electrification Administration sa pamamayo ni DOE Secretary Afonso Cusi na ipapundo na sa mga electric cooperatives (ECs) an ano man na konstribusyon sa arin man na party-list o organisasyon pulitikal.\nIni an mga pahayag ni Pete Ilagan, Presidente kan National Association of Electricity Consumers for Reforms (NASECORE) Inc. kan maconduciran nin entrevista kan Bicol Mail sa paagi nin telepono sa tahaw kan movimiento ngunian kan ibang consumers group sa Luzon, Visayas asin Mindanao sa reclamo sa isyu na tinugotan kan hinaling NEA Administrator an mga resolusyon kan ECs na magtaong campaign contributions kan eleksyon nasyonal kan 2019 sa Philippine Rural Electric Cooperatives Association (PHILRECA) bilang party-list asin ini langtadan na pangangampanya asin nagbabalga sa ley susog sa desisyon kan Presidential Anti-Corruption Commission kan Agosto 20, 2021.\nAn ECs nagtaong kontribusyon puon sa cantidad na P500,000 hasta P1.5-milyon sa panahon kan 2019 national election na candidato an PHILRECA bilang party-list.\nSaro pa sa pigbuyagyag ni Ilagan na ilegal an pigkukulektang P1.00 kan Philreca sa cada miembros-consumedores na binabayad kan ECs bilang annual dues.\nIgwang total na 121 ECs sa Luzon, Visayas asin Mindanao na igwang kagabsan na 14 milyon na miembros-consumedores asin kun on peso cada household, P14 milyon an tinataong annual dues sa Philreca, sabi pa.\n‘‘Misappropriation an ginigibong ini kan manijamiento asin junta kan ECs huli ta dapat igwang pagtugot an consumedores sa paagi kan Annual General Membership Assembly’’, sabi pa ni Ilagan.\nNag-ehemplo pa na kun an sarong cooperativa nin electricidad igwa 200,000 mil na miembros-consumedores, ini nagbabayad nin P200 mil na annual dues.\nAn isyung ini sainda nang hinuhurot sa NEA Board of Administrators na pundohon na an ano man na kontribusyon sa annual dues sa Philreca na saro nang party-list.\nSi General Manager Ana Sylvia Alsisto kan Camarines Sur I Electric Cooperative asin Board President Roy Cordova kan Central Negros Electric Cooperative iyo an mga complainant sa caso na naprubaran kan PACC na nagkasala an NEA Administrator sa casong grave misconduct asin dagos nang binabawal na magpugol nin ano man na posisyon sa gobierno.\nSi Alsisto nagpahayag na puon magrehistro an Philreca bilang party-list dai na sinda nagbabayad nin annual dues.\nDinagdag pa kan presidente kan NASECORE na nagsangat na sinda nin caso kriminal sa Ombudsman laban sa dating NEA administrator kasunod kan desisyon kan Malacañan. (DPA)


Si Nelson Mandela\nSi Nelson Rolihlahla Mandela (18 Hulyo 1918, 5 Desyembre 2013), tubong Transkei, Sur na Aprika, an dating presidente kan Sur na Aprika asin iyo an pinaka-enot na na-elihir sa sarong demokratikong eleksyon. Siya nagkapot kan pwesto sa laog nin limang taon, poon 1994 abot 1999.\nBago siya nagin presidente, saro siyang maisog na aktibista laban sa apartheid o an pagsusuway kan puti sa itom ngane daing pagraramas sosyal. Siya man an lider kan Umkhonto we Sizwe, an armadong sanga kan Aprikanong Kongreso Nasyunal (Ingles: African National Congress). An Hokom kan Sur na Aprika pigsentensyahan siya nin pagkapiot nin 27ng taon huli sa salang pagsabotahe saka kun anoano pang krimen, manta na sige namomoon sya sa paglaban sa apartheid.. An saiyang pagkapreso haros naubos duman sa pagkakulong niya sa Isla kan Robben. Ngonyan pinaghihiling siya komo sarong respetadong estadistang nakakagurang. Sa Sur na Aprika, inaapod na gayo siyang Madiba, sarong pagrespetong pangapodan saiya kan saiyang tribu.\nKinua sa "https://bcl.wikipedia.org/w/index.php?title=Nelson_Mandela&oldid=147239"\nHuring binago an pahinang ini kaitong 5 Disyembre 2013, alas 22:56.


[BICOLANO TRANSLATION] The next president will inherit significant economic reforms | Comprehensive Tax Reform Program • #TaxReformNow\nDate Posted : February 15, 2022\nAn masunod na president magmamana nin importanting pagbabagong pang ekonomiya\nAn mga importante pagbabagong pang ekonomiya na nagibo kan administrasyong Duterte durante kan saiyang torno an nakatalaan na makinabang an masunod na president kon maiintindihan nya an marhay na kayamanan na dinara sa saiyang agihan, asin dai mabaliwala an katuyuhan kan mga reporma sa paagi nin salungat na mga paghiro.\nAn mga nagibong pagbabagong pang ekonomiya ni Duterte. Durante kan mas halawig na torno sa opisina, an bantog na suporta para ki Presidente Duterte halangkaw. Ini apesar kan katotohanan na an saiyang mga mayor na programa naka tutok sa isyu kan paz y orden, an laban kontra sa droga, asin iba pang isyung political, an saiyang mga naginibo sa mga pagbusol nin lehislasyon o ley lampas duman sa mga nagibo kan mga nainot saiyang mga lideres.\nKan pagtukaw niy sa opisina, Ibinusol ni President Duterte an pagtutok sa pagpakusog kan mga pagpatugdok nin mga programang pang-infrastruktura sa paagi nin pagpaparikas sa mga sistema nin paggibo nin desisyon asin sa paagi nin pagdagdag kan yaon na mga pagpipiliang proyekto sa lindong kan Build Build program.\nTanganing pasarigon an basing finansyal, an program sa reporma sa pagbubuwis guminibo nin marikas na mga reporma na nagtaong dalan nin mas halangkaw na pampublikong paggastos nin pondo. Bakong arog kan nakaagi kon saen an pulitika sa pagtagama nin pondo iyo an dahilan nin mayor na pagkahaloy sa pag bugtak nin pondo sa mga programa kan gobyerno, mantang an taonan na pondo sa lindong kan gobyernong Duterte an marikas na ipinapasar asin wara nin dai man kaipuhan na pagka haloy sa Kongreso.\nAn mas marikas na paggibo nin desisyon na kasabay an infrastruktura asin mga programang sosyal na pigpaotob kan gobyerno tinampadan nin mga nagibibohan sa reporma sa lehislasyon pang ekonomiya.\nAn mga importanting lehislasyon minasakop nin mayor na mga parte: (1) Reporma sa pagbubuwis; (2) Pagbabago sa mga insentibo sa pangapital sa negosyo; (3) Isyu sa siguridad sa pagkaon, lalo na sa polisiya sa pag angkat, asin, (4) mga kambyada nganing buksan an pagdagka nin direktang pangangapital sa nasyon, lalo na an tungkol sa, mga sinambit na ini, an retail trade law; public service act, asin an foreign investment law.\nAn mga repormang pang ekonomiya bakong facil. Ining mga repormang lehislatiba dai nagibo sa parehong rikas na maging ley kan nasyon. Igwa nin dakulang pag kontra nganing maipasar an mga ini. An mga pusog na intereses pig-uulang an progreso, lalo na sa Senado. An progreso sa mga lehislasyon nangyayari sana sa kantindad nin pakipag- kompromiso. Solamente an reporma nganing mapakarhay an pagbubuwis an nagyari na may reparong rikas sa pagpasar sa Kongreso. An lehislasyon sa seguridad sa pagkakan (o an Rice Tarffication Law, na nag-tunaw kan monopoliya kan NFA na mag angkat nin bagas) na naging ley sana sa ika-apat na taon kan administrayong Duterte, siring man, grabe an mga pag-kontra.\nAlagad and duwang ining mayor na reporma an nagpahiling na nin signipikanting marhay na epekto. An reporma sa pagbuwis o (1) an may mating paglangkaw sa lebel kan kwarta kan gobyerno. Minasabay ini kan pagbaba kan halangkaw na individual income tax rates asin an pag dagdag kan excise taxes hali sa enerhiya asin sa “sin” taxes, gikan sa tabako, e-cigarettes asin alkohol.\nAn mga reporma sa pagbubuwis nakatabang nganing mas humiwas an kapasidad kan gobyerno na gumastos, pareho sa ordinaryong mga pangangaipuhan kan gobyerno asin makakuang suporta kan mga programa sa public investment. Nakatabang ining dakula sa pagpondo kan programang Build Build Build.\nAn reporma sa siguridad sa pagkakan o (3), nakatabang nganing maging estable an presyo kan paroy sa tingi sa paagi nin dai paghiro kan suplay kan bagas sa nasyon sa paagi nin kompetisyon kan mga pribadong negosyanteng importador. Kan inot, an waragas asin sa pa abot-abot na desisyon sa pag-angkat nin bagas nag result sana sa artipisyal na kakulangan na nag ogbon nin dai man maninigong pag arkila asin delehensya kan mga napaboran kan mga regulasyon kan ahensya kan gobyerno (NFA) asin pagkalugi kan nakolektang kwarta kan gobyerno mantang mas nahidali an bakong establing tinging presyohan kan bagas, na iyo an mayor na pagkakan kan nasyon.\nHahampangon ta an pirilian presidensyal ngonyan na Mayo na an presyuhan kan bagas mas estable asin salbado para sa 110 milyon na mga Pilipino.\nSa pagtunaw sa monopoliya kan gobyerno sa pag-angkat nin bagas, an gobyerno sa ngonyan mina-kolekta nin tariff revenues sa pag-angkat na bagas (sa 30 porsyentong ad valorem). An dakulang rehas sa mga nakolektang buwis ibabalik bilang suporta sa domestic rice industry nganing pa-uswagon an pagproducir kaiyan, kasarabay na an mga tabang sa pobreng mga paraoma.\nAn iba pang mga pagbabagong pang-ekonomiya makakakua nin mayor na pagpa-otob kan mga probisyones kaini sana, mantang an masunod na president kan nasyon maani kan mga benipisyo na magikan sa mga repormang ini.\nAn reporma sa investment incentives o (2), uminabot nin tulong taon nganing makapasar sa Kongreso. Dai malilikayan, an reporma sa investment incentives iyo an sa laog na parte sa komprehensibong reporma sa pagbubuwis. An katuyuhan kan reporma iyo nganing base sa tamang rason an dakol na mga investment incentives asin tanganing mas maging may panimbagan asin hiling para sa pagpromotir nin mga bagong pangangapital. An mga fiscal investment incentives an mayor, alagad bako gabos, kinua kontra sa corporate income tax kan mga incentive-receiving na mga negosyo. Parte sinda kan reporma sa pagbubuwis.\nSa ultimong lakdang sa pagpasar, an corporate income tax rate an ibinaba gikan sa 30 porsyento pasiring sa 25 porsyento sa mas dakol na mga negosyo. Alagad, an dagdag na mga insentibo sa saradit asin medium enterprises ibinaba an epektibong buwis sa 20 porsyento. An pinakang netong epekto kan pagbabagong ini iyo nganing mas mapakaray an corporate tax rate kan nasyon nganing mas maki kumpetensya sa presenting mas hababang pagbubuwis sa ASEAN sa pag ina kan pag-ultanan sa mga buwis/taripa.\nAn ika apat asin ultimong grupo nin reporma igwang koneksyon sa pagpa-facil kan paglaog nin dayuhan na mga pangangapital sa nasyon. Ini pig-desenyo nganing ibaba an restrictive asin protective na mga polisiya sa dayuhan na pangangapital na nag-ambag nganing maging babloy an Pilipinas sa aspetong ini kan ekonomiya.\nSa huring legislative session na igwang koneksyon sa saiyang pagiging presidente, an duwang harong kan Kongreso penalmenting nagka-oyon nganing ipasar an tulong importanting pidaso nin lehislasyon na irenikomenda mismo bilang “dapat hidalion” (urgent).\nAn pagbabago sa Retail Trade Law iyo an napipirmahan pa sana. An kambyada sa Public Service Act asin sa Foreign Investment Incentives Law an madali nang mapirmahan kan president nganing maging ley.\nSa halipot na taramon, an mayor na responsibilidad para sa pagpa-otob kan mga bagong leyes na minapa-facil sa paglaog kan FDIs sa nayon yaon na sa kamot kan masunod na presidente.\nAn masunod na president may mga -agyat pa. Alagad bako gabos bulawan, para sa masangling president. Maski ngani an mga pagbabago na mga ginanang laban sa paagi nin lehislasyon, an tyansa na an mga kontra sa ibang parte kan ley, lalo na sa kaso kan Public Service Act, iyo an masangat nin isyu dapit sa pagiging oyon kaini sa Konstitusyon. Ini an lumang kawat nin pagpahaloy asin pagraot.\nAn masunod na presidente, kon siring, dapat igwa nin posog na mga kakayahan nin sarong marhay na lider nganing malampasan nya an siring na mga agyat.\nRead the original article on The Philippine Star here.\nBicolano translation by:\nBuild Build Build Comprehensive Tax Reform Program Duterte administration Tax Reform\nDate Posted February 15, 2022\nVeteran solon declares DOF’s CTRP as “best-studied tax reform bill” →\nRaw data from the Philippine Statistics Authority (PSA) and the Bureau of Internal Revenue (BIR) … Continue reading Veteran solon declares DOF’s CTRP as “best-studied tax reform bill” →\nE-cigarette manufacturer backs ‘sin’ tax reform →\nA major manufacturer of cartridge-based electronic cigarettes has committed to fully comply with a new … Continue reading E-cigarette manufacturer backs ‘sin’ tax reform →\nBook imports, purchases to remain tax-exempt →\nThe Department of Finance (DOF) has assured the public that the purchase and importation of … Continue reading Book imports, purchases to remain tax-exempt →


‘Buhay kan tawo o kahoy’ - LGU Corte nag-isyu TEPO vs DPWH\nNanindugan an lokal na gobierno kan Ciudad nin Naga na pabor sa publiko an saindang kahurotan na dapat purotolon na an mga ulang na darakulang kakahoyan sa gilid kan mga tinampo sa ginigibong road widening projects kan Department of Public Works and Highways (DPWH) nganing maibitaran an nangyayaring mga aksidente sa trafico asin bako pang perwisyo kun may calamidad.\nArin an bentaje ‘buhay kan tawo o kahoy’ ini an reaksyon ni Consejal Salvador Del Castillo, pamayo kan Committee on Environment sa Sangguniang Panlungsod sa mga nagpo-protestang grupo contra sa ginigibong pagputol kan DPWH sa mga ulang na kahoy sa proyecto.\nSi Del Castillo, padreno kan pinasar na resolucion kan SP kan Enero 17, 2017 na pinapaboran na an pagpurotol kan DPWH asin pagtaong permiso kan DENR nganing makabuelo sa mga pig-iimplementar na road widening projects.\nKun nagkakaigwang makusog na mga bagyo dakulang perwisyo sa publiko huli ta nagkakaturomba ini sa tahaw kan tinampo kadamay pa an poste kan cooperativa nin electricidad na naresulta nin halawig na mga brownout na mayo man ginigibo an nagpapamidmid na mga environmentalist.\nAlagad an grupo kan mga nago-protesta nakapuntos contra sa City Hall asin DPWH matapos magpaluwas nin Temporary\nEnvironmental Protection Order (TEPO) an corte na pundohon muna an pagpurotol kan mga kahoy.\nAn orden pinaluwas ni Juez Leo Intia kan Regional Trial Court branch 27 sa ciudad asin nagpahayag man an 2nd Engineering District kan DPWH sa paagi ni Assistant District Engr. Richard Ragrario asin Consejal Del Castillo na saindang pigrerespeto an desisyon kan jusgado.\nAn grupo kan Sulog, 651 asin iba pang environmentalist padagos nag-cocontra sa pagpurotol kan kakahoyan na pigpunan na sa Magsaysay Avenue.\nSi Edgardo Castro, principal petitioner sa paghagad nin TEPO sa corte naglinaw na dai man sinda nag-uulang sa proyecto alagad katuyohan ninda nganing mapreserbar an gurangan nang kakahoyan mantang ini iyo an nag-aabsorber kan carbon dioxide.\nNaglalaom sinda na mapaluwas nin permanteng orden an jusgado.\nMayong consultasyon sa publiko antes pig-implementar an permiso kan DENR sa pagpurotol kan kakahoyan, an kahoy bakong perwisyo alagad kaipuhan an disiplina kan mga motorista, sabi pa.


1970. Mayor Vicente Sibulo pig tugdas an NACIYOS (Naga City Youth Opportunity School) sarong sadit na vocational school para sa mga out-of-school youth. Ini yaon kaidto sa may atubangan kan Nawasa kataid an City Health Office. Maabot sa 50 pobreng elementary graduate hale sa manlaen laen na Baryo kan Naga na dai nakapag padagos sa Hais Kul an nag compuesto kan first batch kan Naciyos.\nAn naciyos iyo an pinaka magayon na escuelahan ta libre an tution, libre an pangodto asin mirindal, libre pa an lunadan sa paghatod asin pagsundo sa Agrikultura (CBSUA) ta tolong beses sa sarong simana, duman nag aadal an mga escuela sa mga kursong Basic Agriculture, Poultry and Swine Raising. An mga escuela pig hahatod-sundo kan lumang weapon carrier truck na an driver iyo si Tio Gauden na taga Dayangdang. Naging ugali kan mga escuela na mantang pasiring sa Agricultura, sinda nagkakanta kan bikol song na Tiko tiko ( Naglakaw ako sa tikong dalan, nakakua ako nin tikong ligawnan…) Sa Agrikultura, tinukduan sinda mag ataman nin manok asin orig, asin saro sa pinag adalan iyo ang pag kapon nin manok. An mga maestro sa Agrikultura iyo sinda Mr. Maranan, Mr. Divinagracia asin Mr. Lapis. Kabale sa mga itinukdo iyo an grafting asin marcotting, asin an pag kapon nin manok.\nNamalisyahan na kan panahon na idto, ang mahiwas na natad kan Agricultura kadakol nin poon nin frutas na Zapote asin Star Apple. An Zapote, sarong frutas na hawig sa linabunan na kamote. An mga pig tukdo sa NACIYOS iyo an kulturang bikolnon na an maestro iyo si Fr. James O’ Brian kan Ateneo, saro sa estorya nin Fr. O’ Brian, iyo an magayon na kantang gikan sa Lagonoy Quizas tune.. Lagonoy sa Partido, igua akong bistado, maestro musikero, kilas kilas kilas... Igua man halipot na pag aadal sa Sex Education na an maestro iyo si naging City Health Officer Dr. Theo Santy. Nagtukdo man sinda Mrs. Caballero Castro ( Aki kan kastila na may sadiri kan Caballero Radio Service, sarong irahayan nin radyo sa man gilid kan Bichara Theatre, Mr. Olin (maestro kan NPS), asin mga volunteer na nagtukdo sa Dressmaking asin Tailoring. Iguang volunteer na Japanese na nagtukdo sa pag preparar nin garden plot sa bakanteng lote sa kanto kan Magsaysay asin Balatas na iyo an kinumumugtakan ngonian kan Naga Bible Church. Naga adal man sinda kan mushroom culture na nagtutubo sa mushroom bed. Itinukdo man sainda ni Mr. Enverga, sarong Marine Biologist, an pagiging masustancia kan kakanon na balaw. Dai malingawan an ginibong excursion sa malinigon asin malipoton na Willy Dam sa Panicuason, pag rugaring kan familya Valenciano.\nNagka igua man nin study tour sa planta kan Pepsi Cola na an gabos na escuela, pina inom nin bagong botehon na Pepsi. Sa premirong pagkakataon, pinasyar an mga escuela sa Pili Airport tanganing aktwal na mahiling an paglanding asin paglupad kan eroplano kan Fairways. Saro sa mayor na subject iyo an Religion, na an nag tutukdo iyo an mga madre kan Daughters of Mary na an Mother Superior iyo si Sister Therese na tubong Bulacan hale sa mayaman na familyang Maximo. An libreng pangodtohan asin mirandalan pinag luluto kan mga madre. An lunadan kaidto pasiring sa Naciyos iyo an sadit na Cony Jeepney na sa pamasaheng diez sentimos halawig an rota, ini paghale sa centro, pasiring sa city hall asin diretso sa Pepsi, barato pa kaya kaidto an gasolina. Pero naoogma an mga escuela na pirmeng magbaklay mina agi sa sitio Manga Dayangdang ta duman sinda nagbabakal nin salted na mani na kadakol an takad. Duman kaya sa Manga naka istar an mga paratienda nin mani sa Plaza Rizal.\nAn mga oratorical asin cultural contest pati an graduation, pinag gigibo sa likod kan 4 pillars kan Ateneo de Naga ta an NACIYOS pig susuportaran kan ibang escuelahan sa katuyuhan na matabangan an mga escuela na dai nakapag padagos nin hais kul. Nagka igua pa nin perang batches an NACIYOS alagad sa pag lihis nin mga administrasyon kan City Hall, ini dai na naipag padagos. An mga inot na escuela sa NACIYOS, ngonian nag eedad nan in dai mababa sa 65 anyos. An NACIYOS dai puedeng malingawan ta ini an escuelahan na libre an tuition, libre an pangodtohan asin mirindalan.


2 Corinto 5 | Bibliya Online | New World Translation\nPagsulot kan langitnon na irukan na siring sa bado (1-10)\nMisyon manungod sa pakipag-ulian (11-21)\nBagong linalang (17)\nMga mensahero na kasalihid ni Cristo (20)\n5 Aram niyato na kun maraót* an toldang ini, na iyo an irukan ta digdi sa daga, tatawan kita nin Diyos nin sarong harong, sarong irukan na bakong gibo nin mga kamot nin tawo, na magdadanay sagkod lamang sa langit. 2 Huli ta sa irukan na ini nag-aagrangay kita, asin minamawot nanggad niyato na akuon idtong nakatagama sa sato sa langit* saka isulot iyan na garo bado, 3 tanganing pag isinulot na niyato iyan, dai na kita magigin huba. 4 Sa katunayan, kita na yaon sa toldang ini nag-aagrangay asin nagagabatan nin grabe, huling habo ta man na hubaon nin siring sa bado an toldang ini, pero gusto man niyatong isulot idtong saro pa, na sa siring ining mortal biyong masalidahan nin buhay. 5 Buweno, an saro na nag-andam sa sato para sa mismong bagay na ini iyo an Diyos, na nagtao sa sato kan espiritu bilang garantiya kan maabot na mga bendisyon. 6 Kaya pirmi kitang pano nin kumpiyansa saka aram niyato na sagkod na iniirukan ta an hawak na ini, bako kitang kaiba kan Kagurangnan, 7 asin narerealisar niyato ini huling naglalakaw kita sigun sa pagtubod asin bakong sigun sa nahihiling. 8 Alagad pano kita nin kumpiyansa asin mas gugustuhon niyatong mag-irok kaiba kan Kagurangnan kisa mag-irok sa hawak na ini. 9 Kaya sain man kita mag-irok, sa kaibanan man niya o bako, padagos kitang nagmamaigot na kamtan an saiyang pag-uyon. 10 Huli ta gabos kita maatubang sa Cristo* sa saiyang tukawan nin paghukom, tanganing an lambang saro balusan uyon sa mga bagay na saiyang ginibo mantang yaon siya sa saiyang pisikal na hawak, iyan man mga gibong marahay o maraot. 11 Kaya, dahil aram mi kun ano an kahulugan kan pagkatakot sa Kagurangnan, padagos niyamong kinukumbinsir an mga tawo, alagad hayag sa Diyos an samuyang mga pagkatawo. Asin naglalaom ako na hayag man sa mga konsiyensiya nindo an mga pagkatawo niyamo. 12 Dai man kami nagpepresentar giraray kan samuyang sadiri sa saindo kundi sinasabi niyamo ini tanganing tawan kamo nin dahilan na ipag-orgulyo kami, na sa siring may ikasimbag kamo sa mga tawong an ipinag-oorgulyo iyo an pangluwas na itsura imbes na idtong nasa puso. 13 Kun may ginibo man kami na garo sa bua, ginibo mi iyan para sa Diyos; asin kun ginigibo mi iyan na tultol an isip, ginigibo mi iyan para sa saindo. 14 Dahil ini sa pagkamuot kan Cristo na nagmomotibar sa samo, huli ta ini an nagin kongklusyon mi: igwa nin sarong tawo na nagadan para sa gabos; kaipuhan ini huling an gabos gadan na. 15 Asin siya nagadan para sa gabos tanganing idtong mga nabubuhay mabuhay bako nang para sa saindang sadiri, kundi para sa saiya na nagadan alang-alang sa sainda saka ibinangon. 16 Kaya puon ngunyan dai mi na minamansay an siisay man na tawo sigun sa punto de vista nin mga tawo. Maski ngani minansay mi kaidto si Cristo sigun sa punto de vista nin mga tawo, siguradong dai na niyamo siya minamansay ngunyan sa arog kaiyan na paagi. 17 Kun siring, kun an siisay man kasaro ni Cristo, siya sarong bagong linalang; an mga lumang bagay mayo na; uya! yaon na an mga bagong bagay. 18 Alagad an gabos na ini hali sa Diyos, na guminibo nin medyos para makipag-ulian kami sa saiya paagi ki Cristo saka nagtao sa samo kan misyon manungod sa pakipag-ulian, 19 asin an mensahe kan misyon na iyan iyo an ginibong paghiro nin Diyos paagi ki Cristo para makipag-ulian sa saiya an sarong kinaban, na dai na sinisingil an mga tawo sa mga pagkakasala ninda, asin ipinagkatiwala niya sa samuya an mensaheng ini nin pakipag-ulian. 20 Kun siring, kami mga mensahero* na kasalihid ni Cristo, na garo baga an Diyos nangangapudan paagi sa samo. Bilang mga mensaherong kasalihid ni Cristo, nakikiulay kami: “Makipag-ulian kamo sa Diyos.” 21 An saro na dai nuarin man nagkasala, ginibo Niya na magin sarong dulot para sa kasalan alang-alang sa sato, tanganing paagi sa saiya kita magin matanos sa atubangan nin Diyos.\n^ O “matunaw.”\n^ O “akuon an satuyang irukan na gikan sa langit.”\n^ O “mahahayag sa atubangan kan Cristo.”


Magin “Mapagmalasakit sa Mapagpadangat na Paagi”\nAn Torrengbantayan—Pag-aadalan na Edisyon | Disyembre 15, 2007\nBASAHON SA Albanian Aleman Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Griego Hapon Hiligaynon Hungarian Igbo Indonesian Italiano Koreano Latvian Lithuanian Luo Malagasy Malayalam Mizo Moore Myanmar Norwegian Polish Portuguese Pranses Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Vietnamese\nDAI pa noarin man nangyari na kadakol sa satong mga kapwa tawo an makuri nanggad na nangangaipo nin mapagmalasakit na tabang mantang napapaatubang sinda sa tiggutom, helang, kadukhaan, krimen, iriwal sibil, asin natural na mga kalamidad. An pagmalasakit nagpaparisa nin maduminamay na pakaaram sa pagsakit o problema nin iba siring man nin pagmawot na mapagian iyan. Siring sa sarong baso nin malipot na tubig sa mainiton na panahon, an pagmalasakit puedeng makaranga sa napupurisaw na tawo, makaina sa kolog, asin makaparigon sa boot nin saro na nagsasakit.\nIkakapaheling niato an pagmalasakit paagi sa satong gawe-gawe asin mga tataramon—an pagmakolog sa iba asin pagigin yaon niato kun kaipuhan kita ninda. Marahay na dai niato paglimitaran an pagmalasakit sa mga kapamilya, katood, asin kamidbid sana. Puede niatong pahiwason an pagpaheling kaiyan pati sa mga tawo na dai ngani niato midbid. “Kun namomoot kamo sa mga namomoot sa saindo, ano an balos sa saindo?” an hapot ni Jesu-Cristo sa Sermon sa Bukid. An mapagmalasakit na tawong ini nagsabi man: “Kun siring, an gabos na boot nindong gibohon sa saindo nin mga tawo, dapat man na gibohon nindo sa sainda.”—Mateo 5:46, 47; 7:12.\nMababasa nindo an mga tataramon na ini—na midbid bilang an Bulawan na Reglamento sa Paggawe (Golden Rule)—sa Banal na Kasuratan. Dakol an minaoyon na an Biblia iyo an pinakamarahay na giya sa pagpaheling nin pagmalasakit. Paorootrong sinasabi kan Kasuratan an satong obligasyon na tabangan an mga dai makatabang sa saindang sadiri huli sa ano man na dahelan. Ipinepresentar kan Biblia an Autor kaiyan asin an satong Kaglalang, si Jehova Dios, bilang an saro na pangenot na halimbawa sa pagpaheling nin pagmalasakit.\nHalimbawa, mababasa niato: “Sinusurog [nin Dios] an mga deretso nin mga ilo asin babaeng balo. Nagmamakolog sia sa mga dayo asin nagtatao sa sainda nin kakanon saka gubing.” (Deuteronomio 10:18, Contemporary English Version) Si Jehova Dios ilinaladawan na “nagsasagibo nin paghokom para sa mga dinadaya, an Saro na nagtatao nin tinapay sa mga nagugutom.” (Salmo 146:7) Mapadapit sa daing sukat na mga dayo, ipinagboot ni Jehova: “An nakikihimanwa . . . maninigong ibilang nindo na propiong taga dian sa saindo; asin kamotan mo sia nin siring sa saimo man sana.”—Levitico 19:34.\nMinsan siring, bako pirmeng pasil na magpaheling nin pagmalasakit. Si apostol Pablo nagsurat sa mga Kristiano sa Colosas: “Hubaa nindo an daan na personalidad kaiba an mga gibo kaini, asin isulog nindo an bagong personalidad, na binabago paagi sa tamang kaaraman segun sa ladawan kan Saro na naglalang kaiyan . . . Bilang mga pinili nin Dios, banal asin namomotan, isulog nindo an mamomoton na mga pagmate nin pagmalasakit.”—Colosas 3:9, 10, 12.\nSa siring, an pagpatalubo nin pagigin mapagmalasakit nangangaipo nin paghihingoa. An ugaleng iyan sarong kabtang kan “bagong personalidad” na inaasahan na isusulog kan mga Kristiano. Nabuhay si Pablo sa maringis na kinaban sa suanoy na Roma. Dinagka nia an saiyang mga kapagtubod na gumibo nin dakulang mga pagbabago sa saindang personalidad tanganing sinda magin mas maduminamay asin mas mapagmalasakit.\nAn Puersa nin Pagmalasakit\nMay mga tawo na minamansay an mga nagpapaheling nin pagmalasakit bilang maluya asin madaling mabiktima. Tama daw an siring na pagmansay?\nBako nanggad! An tunay na puersa na nagmomotibar sa tunay na pagmalasakit iyo an hararom na pagkamoot, na naggigikan sa Dios, an ladawan kan kualidad na iyan. “An Dios pagkamoot.” (1 Juan 4:16) Si Jehova angay na inaapod na “an Ama nin maboot na mga pagkaherak asin an Dios nin gabos na karangahan.” (2 Corinto 1:3) An pananaram na itrinadusir na “maboot na mga pagkaherak” sa pundamental nangangahulogan nin “pagmalasakit sa kasakitan nin iba.” Tunay nanggad, si Jehova “maboot sa mga daing utang na boot asin maraot”!—Lucas 6:35.\nKahagadan kan satong Kaglalang na magpaheling man kita nin maboot na mga kualidad, arog kan pagmalasakit. Mababasa niato sa Miqueas 6:8: “Sinabihan ka nia, O daganon na tawo, kun ano an marahay. Asin anong balos an hinahagad sa saimo ni Jehova kundi na gumibo ka nin hustisya asin mamoot sa kabootan?” Sa Talinhaga 19:22, mababasa niato: “An makawiwiling bagay sa daganon na tawo iyo an saiyang mamomoton na kabootan.” An Aki nin Dios, si Jesu-Cristo, na sangkap na nagpabanaag kan personalidad kan saiyang Ama, sinasadol man nin arog kaiyan an saiyang mga parasunod: “Padagos kamong magin maheherakon, kun paanong an saindong Ama maheherakon.” (Lucas 6:36) Itrinadusir kan The Jerusalem Bible an sadol na ini: “Magin mapagmalasakit kun paanong an saindong Ama mapagmalasakit.”\nMay marahay na dahelan tanganing magin arog kaiyan, mantang an pagmalasakit may puersa na magtao nin abundang balos. Sa parate naheheling niato an pagigin totoo kan nakasurat sa Talinhaga 11:17: “An tawong may mamomoton na kabootan minagibo nin karahayan sa saiya mismong kalag.” Kun nagpapaheling kita nin pagmalasakit sa sarong tawong nangangaipo, ibinibilang ini nin Dios na sarong pabor na ginigibo sa Saiya. Inaako nia an paninimbagan na balosan nin kabootan an ano man na pagmalasakit na ipinapaheling kan mga nagsasamba sa saiya. Si Hadeng Salomon nagsabi paagi sa pasabong: “An nagpapaheling nin pabor sa hamak nagpapautang ki Jehova, asin an saiyang pagtratar Saiyang babayadan sa saiya.” (Talinhaga 19:17) Asin si Pablo nagsurat: ‘Aram nindo na an lambang saro, ano man na karahayan an saiyang gibohon, mag-aako liwat kaini ki Jehova.’—Efeso 6:8.\nAn pagmalasakit igwa nin puersa na mapagdanay an pagkaoroyon asin makakontribwir sa pagresolber sa mga iriwal. Iyan nakakatabang na resolberan an mga dai pagkasinabotan, asin ginigibo kaiyan na mas pasil an pagpatawad. Tibaad magkaigwa nin mga dai pagkasinabotan huli ta dai niato pirmeng ikinakasabi an satong mga kaisipan o saboot siring kan gusto kutana niatong gibohon, o tibaad mamisinterpretar an satong gawe-gawe. Sa kamugtakan na ini nakakatabang an pagmalasakit tanganing maresolberan an problema asin mapagdanay an katoninongan. Pasil sanang patawadon an saro na midbid sa pagigin mapagmalasakit. Nakakatabang an pagmalasakit tangani na masunod niato an hatol ni Pablo sa mga Kristiano: “Padagos kamong magpatiriostios asin lubos na magpatarawadtawadan kun an siisay man igwa nin dahelan na magreklamo tumang sa saro.”—Colosas 3:13.\nPagmalasakit—Pakikidamay na Ginigibo\nDugang pa, an pagmalasakit may puersa na pagianon an makuring sakit. Siring kan namansayan niato, iyan nagpapaheling nin espiritu nin pakikidamay sa mga nasasakitan asin iyan nagigin dahelan na mamatean man niato an pagsakit nin iba. Kalabot sa pagmalasakit an mamomoton na pagmakolog sa mga tawong nagsasakit asin an praktikal na paghiro tanganing tabangan an siring na mga tawo.\nPaagi sa pagigin maduminamay, inaarog kan mga Kristiano si Jesus. Nungka siang nagin sibot na marhay na mayo na siang panahon tanganing tabangan an iba sa materyal sagkod espirituwal na mga paagi. Kan marisa nia na nangangaipo nin tabang an iba, mapagmalasakit siang nagtabang.\nIsip-isipa kun ano an nagin reaksion ni Jesus kan maheling nia an mga kadaklan na dukhang-dukha sa espirituwal: “Kan maheling nia an mga kadaklan naherak sia sa sainda, huli ta sinda naanitan asin nagkaralagalag siring sa mga karnero na mayong pastor.” (Mateo 9:36) Mapadapit sa termino digdi na itrinadusir na “naherak,” an sarong nag-espesyalisar sa Biblia nagsabi na iyan nagpaparisa nin “emosyon na nagpapahiro sa sarong tawo sagkod sa kairairaromi kan saiyang naturalesa.” Sa katunayan, an terminong ini inaapod na saro sa pinakamakosog na mga termino sa Griego para sa pakamate nin pagmalasakit.\nSa kaparehong paagi, an mapagmalasakit na mga Kristiano naghihimate tolos sa materyal asin espirituwal na mga pangangaipo nin iba. Si apostol Pedro nagsurat: “Kamo gabos magin parareho an isip, na nagpapaheling nin pakikipagkapwa, na may kapadangatan na sa magturugang, mapagmalasakit sa mapagpadangat na paagi.” (1 Pedro 3:8) Halimbawa, kan an sarong pamilya nin daing sukat na mga Kristiano kaipuhan na magbalyo sa bagong lugar huli sa mga problema sa salud, ipinagamit sa sainda kan mga kapagtubod duman an sarong harong sa laog nin anom na bulan na dai naghahagad nin arkila. An agom na lalaki nag-estorya: “Dinadalaw ninda kami aroaldaw tanganing kumustahon kami, asin an saindang nakakaparigon sa boot na mga tataramon nagpamate sa samo na maogma kaming inaako.”\nAn tunay na mga Kristiano interesado man sa mga pangangaipo nin mga dai kamidbid. Maogma nindang ginagamit an saindang panahon asin kosog, saka itinatao an materyal na mga bagay tanganing paglingkodan an mga tawo na dai ninda kamidbid. Mga Saksi ni Jehova an minakompuesto sa mga boluntaryo na isinaysay sa naenot na artikulo na nagtabang sa mga biyong dai ninda kamidbid.\nSa siring, nangingibabaw sa Kristianong kongregasyon an kamugtakan na may pagmalasakit asin mamomoton na kabootan. Huling minomotibar nin pagkamoot, an mga miembro kan kongregasyon napapakosog na maghanap nin mga paagi tanganing maglingkod. Huli sa manlaenlaen na personal na problema, an mga ilo asin babaeng balo sa kongregasyon tibaad nangangaipo kan saindong pagmakolog saka pakikidamay. Matatabangan daw nindo an mga siring kaiyan na makaya an kadukhaan, kakulangan nin medikal na pag-asikaso, kawaran nin tamang istaran, o iba pang personal na kadepisilan?\nNangyari iyan sa sarong mag-agom sa Grecia. An agom na lalaki nagkaigwa nin atake serebral (stroke). Dinara sindang mag-agom sa sarong ospital na ginatos na milya an rayo. Minsan siring, an dikit na ginaganar ninda nakadepende sa pag-ani ninda sa saindang tatamnan nin orange. Siisay an magibo kaiyan mantang sinda nasa ospital sa harayo? Naghiro an lokal na kongregasyon. Inani asin ipinabakal ninda an mga orange, na nagtao nin makukuanan nin panggastos para sa daing sukat na mag-agom, saka nagtao man iyan sa sainda nin katoninongan nin isip.\nIkakapaheling an pagmalasakit sa dakol na paagi. Halimbawa, narerealisar kan mapagmalasakit na mga Kristiano na kun beses an pangenot na kaipuhan kan nagkapirang nagsasakit nin makuri iyo an may kabootan na mga pagdalaw nin mga tawong mahinanyog na may pakikidamay, mapaheling nin empatiya, asin matao nin karangahan na sono sa Kasuratan.—Roma 12:15.\nIkaogma an Mapagmalasakit na Kamugtakan\nAn pambilog na kinaban na Kristianong kongregasyon nagin sarong lugar na may katoninongan asin karangahan na dian ipinapaheling an pagmalasakit asin kabootan. Narerealisar kan tunay na mga Kristiano na nakakaakit an pagmalasakit, mantang nakakabalde an pagigin daing herak. Huli kaini, mantang pinagmamaigotan nindang arogon an saindang langitnon na Ama, naghihingoa sindang magin “mapagmalasakit sa mapagpadangat na paagi.” Ginigibo man ninda iyan sa praktikal na mga paagi.\nMaogma kamong iniimbitaran kan Mga Saksi ni Jehova na maeksperyensiahan an mapagmalasakit, mamomoton, asin may pagmakolog na kamugtakan na nangingibabaw sa saindang Kristianong komunidad. Nakakasierto sinda na manonompongan nindo na nakakaogma asin nakakaakit an kamugtakan na iyan.—Roma 15:7.\nSinadol ni Pablo an mga Kristiano sa Colosas na isulog ninda an mamomoton na mga pagmate nin pagmalasakit\n[Mga Ritrato sa pahina 7]\nKan marisa ni Jesus na may nangangaipo, sia mapagmalasakit na nagtabang\nI-share I-share Magin “Mapagmalasakit sa Mapagpadangat na Paagi”\nPagmalasakit sa Sarong Maringis na Kinaban\nPuede daw na Gibohon na sa Kristiano an Sarong Paganong Kapiestahan?\nIgwa daw Kamo nin Espirituwal na Parahatol?\nAndam Na daw Kamo Para sa Aldaw ni Jehova?\n“Tumindog Kamo nin Marigon Asin Helingon an Pagliligtas ni Jehova”\nMayong Armas na Ginibo Tumang sa Saindo an Magkakaepekto\nTampok na mga Kabtang sa Libro nin Malaquias\nIndise kan mga Tema Para sa 2007 An Torrengbantayan\nText Mga opsiyon sa pag-download AN TORRENGBANTAYAN—PAG-AADALAN NA EDISYON Disyembre 15, 2007\nI-share I-share AN TORRENGBANTAYAN—PAG-AADALAN NA EDISYON Disyembre 15, 2007\nDisyembre 15, 2007\nAN TORRENGBANTAYAN—PAG-AADALAN NA EDISYON Disyembre 15, 2007


Ranches bagong RD kan LTO\nKultura ng Kaligtasan sa Kalsada advocia kan direktor\nTurnover ceremony sa bagong direktor rehiyonal kan LTO Bicol hali ki Direktor Noreen Bernadette San Luis-Lutey (sa wala) pasiring ki Francisco Ranches, Jr. (sa too) sa tahaw si Asec Edgar Galvante. (dpa)\nNag-asumir na an bagong direktor rehiyonal kan Land Transportation Office (LTO) sa Bicol sa ginibong turn over ceremony kan Martes, Marso 10 alagad igwa man nin sadiring advocacia para sa seguridad kan mga tsuper asin ini inapod niyang Kaltura ng Kaligtasan sa Kalsada (KKSK).\nSi Francisco Ranches, Jr. dating assistant regional director kan LTO sa rehiyon IV-A nagpahayag sa miembros kan media na dakul an mga pagbabago kan saindang ahencia na saiyang iimplementar sa pag-isyu nin licencia sa pagmanijo alagad ini para sa seguridad kan tsuper asin kan publiko asin itutulod niya sa Bicol an KKSK.\nSaiyang niribayan si Director Noreen Bernadette San Luis-Lutey na madedestino na sa Region IV-A.\nDati-dati pacil an pagkua nin student permit dikit sana an mga rekisitos alagad saindang ipapasunod ngonian an memorandum circular kan ahencia na dapat mag-agi muna sinda sa quince diyas na theoretical training, sabi pa ni Ranches.\nSaiyang pigtawan nin duon na an pagkua nin licencia sa magmanijo bakong deretso kan sarong namamanuan envez pribiliyo na dapat estrictong sunodon an mga rekisitos nganing maseguro an saindang pagmanijo para sa road safety.\nSinabi pa ni Ranches na maagi sa due process an arin man pigrereclamong tsuper na nagbalga sa trafico alagad kun nasa tama saiyang ibabasura an reclamo.\nAn formal na turn over ceremony ginibo sa Avenue Plaza sa Magsaysay Avenue, Ciudad nin Naga na presente si Assistant Secretary Edgar Galvante kan opisina central sa Land Transportation Office.\nSa pagpa-aram ni Lutey sa atubangan kan mga opisyales kan LTO sa Bicol asin mga bisita saiyang pigbiklad an mga acomplisimiento asin mga onra na saiyang nakua sa laog nin walong taon bilang pamayo kan ahencia sa rehiyon cinco.\nSa mensaje man ni Raches, pigcierto kaini na ipapadagos niya an programa na ‘’Students Today, Road Users Tomorrow (STRUTT)’’ na na-establiser ni Lutey kan 2014 asin nagpapadagos sagcod sa ngonian.\nAn programa sa STRUTT katuwang kan LTO an Departmento de Edukasyon nganing matukdoan an mga estudiantes kan mga leyes asin reglamento kan LTO, nganing matukdoan sinda na maging responsable bilang ‘’road users’’.\nSaro ini sa mga legacia kan dating direktor kan LTO Bicol na pigpunan digdi sa rehiyon cinco asin pig-aadaptar naman sa ibang rehiyon.\nAn bagong LTO director dating bise alcalde kan Ciudad nin Vigan, pignombrahan bilang pamayo kan ahencia sa sa Region IV-A kan panahon ni dating Presidente Benigno Aquino III. (dpa)


Tataramon na Atayal - Wikipedia\nTataramon na Atayal\nMga tawo nin Atayal\nAn pagpupurbar nin Tataramon na Atayal kan Wikipedia sa Wikimedya Inkubator\nAn tataramon na Atayal an pigtataram na tataramon kan mga tawo nin Atayal kan Taiwan. An Squliq asin C’uli’ (Ts’ole’) an duwang mayoriyang diyalektos. Naiiba an Mayrinax asin an Pa’kuali’, an duwang subdiyalektos kan C’uli’ sa mga diyalektong Atayal sa pagkakaigwa nin lalaki asin babaing register distinctions' sa saindang bokabularyo.\nAn tataramon nairekord sa diksyunaryong Atayal–Ingles ni Søren Egerod asin mga pirang toltolan nin grammar. Naipalis an Bible sa tataramon na Atayal dangan napublikar kan 2002. Nakasurat an Atayal sa iskriptong Latin. Saró an Atayal sa mga pinagkukuahan nin mga tataramon kan Yilan Creole Japanese.\n↑ Atayal sa Ethnologue (18th ed., 2015)\nKinua sa "https://bcl.wikipedia.org/w/index.php?title=Tataramon_na_Atayal&oldid=170770"\nHuring binago an pahinang ini kaitong 28 Abril 2018, alas 16:23.


Ika-tulong Domingo kan Adviento (Gaudete Sunday) | 12 Disyembre 2021 | Taon C\nENOT NA BABASAHON\nPagbasa sa Libro ni Profeta Sofonias 3:1 4-1 8a\nMagkurahaw ka sa kaugmahan, 0 siudad nin Sion! Mag-awit ka, 0 Israel. Ipag-ugma mo sa bilog mong puso, 0 Jerusalem! Hinale nin Kagurangnan an hatol laban saimo; pinadulag niya an saimong mga kaiwal. An Hade nin Israel, an Kagurangnan, yaon sa tahaw mo. Dai ka matakot sa anoman na kasakitan. Sa aldaw na iyan sasabihon sa Jerusalem: Dai ka matakot, 0 Sion; Dai magluya an saimong buot! An Kagurangnan na saimong Dios yaon saimo; siya mapangyaring paratubos. Siya nauogma sa saimo, babaguhon ka niya sa saiyang pagkamuot. Maawit siya nin maugma dahil saimo, awit siring sa aldaw nin pintakasi.\nSALMO RESPONSORIAL Isaias 12:2-3.4.5-6\nMag-awit na maugma, huli to yaon saimo an Dios na Banal nin Israel.\n1. An Dios iyo an sakuyang paraligtas; Ako nananarig asin dal natatakot. An sakong kusog iyo an Kagurangnan: Siya an sakuyang paraligtas. Maugma kamong magharok nin tubig sa mga burabod nin kaligtasan. (S)\n2. Magpasalamat kamo sa Kagurangnan; Mag-omaw kamo sa saiyang ngaran. Ipamidbid an mga gibo niyang ngangalasan: Pag-omawon an saiyang ngaran. (S)\n3. Mag-awit nin Salmo sa Kagurangnan, Huli ta dakulang mga bagay an saiyang ginibo. Ipamidbid nindo sa bilog na kinaban. Banwaan nin Dios, mag-awit asin mag-ugma, Huli ta yaon saimo an Dios na banal nin Israel. (S)\nPagbasa sa Surat ni San Pablo sa mga taga-Filipos 4:4-7\nMga tugang: danay kamong mag-ugma sa Kagurangnan: giraray sinasabi ko: mag-ugma kamo; an saindong kaugmahan mahiling kan gabos na tawo. Harani na an Kagurangnan. Dai kamo mahandal. An saindong kaipuhan ipapahayag nindo sa Dios; ipamibi asin ipakimaherak pano nin pagpasalamat. Asin an katuninongan nin Dios, na dai matugkad kan isip nin tawo, magdanay sa saindong mga puso asin isip, ki Kristo Jesus.\nBANAL NA EBANGHELYO\nPagbasa kan Banal na Ebanghelyo ✠ sinurat ni San Lukas 3:10-18\nAn mga tawo naghapot ki Juan: "Ano an dapat ming gibuhon?" Si Juan nagsimbag: "An may duwang bado magtao sa daing bado, an may kakanon; siring man an gibuhon." An mga para singil nin buwis buot na magpabunyag asin naghapot: "Maestro, ano man an dapat ming gibuhon?" si Juan nagsimbag: "Dai kamo maghagad nin labi sa itinalaan na buwis." An mga soldados siring man naghapot: "Ano an samong gibuhon?" An simbag: "Dai kamo mangkulog sa kiisay man. Dai kamo magkua kan kwarta sa puersa. Mag-uyon kamo sa bayad saindo." An mga tawo, sa saindang paglaom, nagpuon pag-isip kun baga si Juan iyo an Mesias; kaya si Juan nagpahayag sa atubang nin gabos: "Ako nagbubonyag sa tubig, alagad yaon sa tahaw nindo an saro na urog sa sako. Dai ako maninigo na maghubad kan saiyang mga sapin. Siya magbubonyag saindo sa Espiritu Santo asin kalayo: an nigo nasa saiyang kamot sa paglinig kan ginikan asin sa pagtipon kan trigo sa saiyang tambubong, mantang an uhot susuluon sa kalayong dai mapaparong." Sa siring na mga tataramon ipinagrokyaw niya sa banwaan an Marhay na Bareta."